text:
TABA YA LETLAKALA LA KA NTLE
Wepesaete ya Moswananoši
BALA Beibele ka maleme ao e ka bago a 50 le dikgatišo tšeo di theilwego Beibeleng ka maleme a fetago a 500.
LEBELELA dikgatišo tša dipolelo tšeo e ka bago tše 70 tša diatla.
TSENA Wepesaeteng ka maleme a makgolo.
THEETŠA diterama tša go theetšwa tšeo di hlalosago ditiragalo tše di kgahlišago tša ka Beibeleng.
BONA ge ditiragalo tša Beibele di phedišwa go dirišwa dikanegelo tša diswantšho.
BOGELA diterama tša Beibele le dibidio tšeo di tlago go go thuša go lebeletšana le ditlhohlo tša bophelo.
TAONELOUTA dipuku, dihlogo tša dimakasine le difaele tša go theetšwa tša elektroniki, gomme ka moka ga tšona ke mahala.
DIRA NYAKIŠIŠO ka ditaba tše di fapafapanego o diriša BOKGOBAPUKU BJA INTHANETENG (Watchtower ONLINE LIBRARY)—tsela ya go hwetša tsebišo e ntši, yeo e hwetšagalago ka maleme a ka godimo ga a 100.
BAKENG SA BANYALANI
“Ke nyaka gore lapa la ka le atlege. Nna le mosadi wa ka re na le mathata morago bjale, gomme mathata ao a gaketše ka morago ga gore re be le bana. Re nyaka thušo”
BEIBELE E RE:
“Lapa le tla agwa ka bohlale, la tiišwa ka temogo.”—Diema 24:3.
DIBOPEGO TŠE DI HOLAGO TŠA WEPESAETE YE
Karolo ya “Banyalani le Batswadi” e ka go thuša go fenya ditlhohlo tše bjalo ka tše:
Go atlega ngwageng wa mathomo wa lenyalo
Go dirišana le mmatswale le ratswale
Go laya bana
Go ngangišana
Go swaragana le mathata a tša ditšhelete
(Lebelela ka tlase ga DITHUTO TŠA BEIBELE > BANYALANI LE BATSWADI)
Sephiri sa Lethabo la Lapa ke puku yeo e akaretšago dihlogo tše dintši tša mabapi le lapa, go tloga ka taba ya mabapi le go itokišeletša lenyalo pele o ka tsena go lona go fihla ka ya go hlokomela batswadi bao ba tšofetšego.
(Lebelela ka tlase ga DIKGATIŠO > DIPUKU LE DIPOROUTŠHA)
BAKENG SA BATSWADI
“Ga go na selo se bohlokwa go nna go feta bana ba ka. Ke nyaka gore ba gole e be batho ba bagolo bao nka ikgantšhago ka bona”
BEIBELE E RE:
“Tlwaetša mošemane go ya ka tsela yeo a swanetšego go sepela ka yona; le ge a tšofetše, a ka se e lahle.”—Diema 22:6.
DIBOPEGO TŠE DI HOLAGO TŠA WEPESAETE YE
Karolo ya “Bana” e na le dikanegelo tša Beibele tša diswantšho, go ithuta ka diswantšho, dibidio le seo ke ithutago sona ka Beibeleng tšeo di ka go thušago go ruta bana ba gago . . .
go ba ba kwago
go bontšha botho
go phedišana
go ithuta go re “ke a leboga”
(Lebelela ka tlase ga DITHUTO TŠA BEIBELE > BANA)
Puku ya ka ya Ditaba tša Beibele le Ithute go Morutiši yo Mogolo, ke dipuku tše di nago le diswantšho tše dibotse tšeo di hlametšwego gore o di bale le bana ba gago.
(Lebelela ka tlase ga DIKGATIŠO > DIPUKU LE DIPOROUTŠHA)
BAKENG SA BAFSA
“Nka rata go hwetša ditšhišinyo bakeng sa go swaragana le ditaba tše bjalo ka sekolo, batswadi ba ka, bagwera ba ka le batho ba bong bjo bo sa swanego le bja ka. Ga ke sa le ngwana, ka gona ga ke nyake go botšwa gore ke dire eng”
BEIBELE E RE:
“Anke pelo ya gago e go thabiše bosoganeng bja gago.”—Mmoledi 11:9.
DIBOPEGO TŠE DI HOLAGO TŠA WEPESAETE YE
Karolo ya “Bafsa” e na le dihlogo le dibidio tšeo di ka go thušago . . .
ge e ba o lewa ke bodutu
ge e ba o na le mathata sekolong
ge e ba o robile molao wa ka gae
ge e ba o tlaišwa ke bomphenyašilo goba o gobošwa ka thobalano
(Lebelela ka tlase ga DITHUTO TŠA BEIBELE > BAFSA)
Bolumo ya 1 le ya 2 ya Dipotšišo tša Bafsa le Dikarabo tše Šomago di ahlaahla dipotšišo tše 77 tše bohlokwa tšeo di botšišwago kudu.
(Lebelela ka tlase ga DIKGATIŠO > DIPUKU LE DIPOROUTŠHA)
BAKENG SA BAO BA NYAKAGO GO ITHUTA KA BEIBELE
“Ke rata go kwešiša Beibele. Ke swanetše go dira’ng?”
BEIBELE E RE:
“Lengwalo ka moka le buduletšwe ke Modimo gomme le hola ka go ruta.”—2 Timotheo 3:16.
DIBOPEGO TŠE DI HOLAGO TŠA WEPESAETE YE
Phetolelo ya Lefase le Lefsa ya Mangwalo a Makgethwa ke phetolelo ya Beibele e nepagetšego le e balegago gabonolo.
(Lebelela ka tlase ga DIKGATIŠO> BEIBELE)
Karolo ya “Dipotšišo tša Beibele di a Arabja” e nea dikarabo tše di kwagalago tša dipotšišo tša go tloga ka e rego, “Ke ka baka la’ng Modimo a ile a dumelela Bajuda go Bolawa ga Sehlogo?” go fihla ka e rego, “Jesu o belegwe neng?”
(Lebelela ka tlase ga DITHUTO TŠA BEIBELE > DIPOTŠIŠO TŠA BEIBELE DI A ARABJA)
Letlakala le le rego, “Kgopela Thuto ya Mahala ya Beibele” le go nea sebaka sa go ikhola ka thuto ya rena ya Beibele ya mahala.
(Kgotla linki e rego “Kgopela Thuto ya Beibele” letlakaleng la mathomong)
“Ke ile ka kgaotša go bala Beibele ka gobane ke be ke sa kgone go e kwešiša. Eupša ka morago ga gore ke thome go ithuta yona ke diriša puku ya ‘Ke Eng Seo ge e le Gabotse Beibele e se Rutago?,’ ke ile ka makatšwa ke kamoo Beibele e lego bonolo le kamoo e lego e kwagalago ka gona.”—Christina.
Letšatši le letšatši, batho ba e ka bago ba 700 000 ba tsena Wepesaeteng ya jw.org. Ke ka baka la’ng le wena o sa tsene?


c: text/html

text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Bolivia
5350 Estrella Street, corner of Sol Street
(Alemania Avenue between 5th and 6th Rings)
SANTA CRUZ
BOLIVIA
+591 3-342-3442
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea metsotso e 45
Mešomo yeo e dirwago
Go fetolelwa dikgatišo tše di theilwego Beibeleng ka se-Quechua (sa Bolivia), Seaymara, Seguarani (sa Bolivia), Sejeremane sa ka Leboa le ka Polelo ya Diatla ya Bolivia.

robotstxt: allowed

filter: keep


text:
Dula o Botegela Mmušo wa Modimo
“Bona ga se karolo ya lefase.”—JOHANE 17:16.
DIKOPELO: 63, 129
1, 2. (a) Go botegela Jehofa go tswalana bjang le go se tšee karolo dikgohlanong tša lefase? (Bona seswantšho se se lego ka mo godimo.) (b) Batho ba bantši ba botegela eng, eupša mafelelo ke afe?
RENA bahlanka ba Jehofa ga re tšee karolo dipolotiking le ditabeng tšeo di aroganyago batho, tše bjalo ka botšhaba, morafo goba setšo. Ka baka la’ng? Ka gobane re rata Jehofa, re a mmotegela e bile re a mo kwa. (1 Johane 5:3) Re latela ditekanyetšo tša Modimo go sa šetšwe gore re dula kae goba re tšwa kae. Go botegela Jehofa le Mmušo wa gagwe go bohlokwa kudu go feta selo le ge e le sefe. (Mateo 6:33) Ke ka baka leo re ka bolelago gore ga re “karolo ya lefase.”—Bala Johane 17:11, 15, 16; Jesaya 2:4.
2 Batho ba bantši lehono ba botegela naga ya gabo bona, morafo goba setšo, goba gaešita le dihlopha tša dipapadi tšeo ba di ratago. Ka manyami, se se dirile gore ba bantši ba bona ba phadišane, ba hloyane, gomme ka dinako tše dingwe ba bolaye bao ba sego ka lehlakoreng la bona. Gaešita le ge re sa tšee karolo dikgohlanong tše, di ka kgoma rena le malapa a rena, e bile re ka swarwa ka go hloka toka. Go ka ba bonolo kudu go tšea lehlakore ge mebušo e dira diphetho tše di se nago toka, ka gobane Modimo o re bopile re na le bokgoni bja go tseba ge e ba selo e le toka goba go se bjalo. (Genesi 1:27; Doiteronomio 32:4) O ikwa bjang ge go sa dirwe toka? Na o tšea lehlakore, goba o ema o tiile?
Bakriste ba therešo ga ba nagane gore karolo e nngwe ya lefase la Sathane e kaone go feta e nngwe
3, 4. (a) Ke ka baka la’ng re sa tšee lehlakore ge go na le dikgohlano? (b) Re tlo ahlaahla’ng sehlogong se?
3 Batho ba bantši ba tšea lehlakore ge go na le dintwa ka gobane mebušo e dira gore ba dumele gore ke sona seo badudi ba kgonthe ba swanetšego go se dira. Eupša rena re latela mohlala wa Jesu. Ka gona ga re tšee karolo dipolotiking e bile ga re ye dintweng. (Mateo 26:52) Bakriste ba therešo ga ba nagane gore karolo e nngwe ya lefase la Sathane e kaone go feta e nngwe. (2 Bakorinthe 2:11) Ga re tsene felo dikgohlanong tša lefase le.—Bala Johane 15:18, 19.
4 Ka ge re sa phethagala, ba bangwe ba rena re ka ba re sa na le maikwelo a fošagetšego ka batho ba merafo e mengwe. (Jeremia 17:9; Baefeso 4:22-24) Sehlogong se, re tlo ahlaahla melao ya motheo yeo e tlago go re thuša go lwantšha maikwelo ao a aroganyago batho le go a fenya. Le gona re tlo ahlaahla kamoo re ka botegelago Mmušo wa Modimo ka go itlwaetša go nagana go swana le Jehofa le Jesu.
LEBAKA LEO RE SA THEKGEGO KAROLO LE GE E LE EFE YA LEFASE
5, 6. Ge Jesu a be a le mo lefaseng, o be a lebelela bjang dihlopha tše di sa swanego tša batho, gona ka baka la’ng?
5 Ge o ikwa o thatafalelwa ke go se tšee lehlakore ditabeng tša lefase le, ipotšiše gore: ‘Jesu nkabe a ile a dira’ng?’ Ge Jesu a be a le mo lefaseng, go be go na le dikgohlano le dingangišano magareng ga batho ba Judea, Galilea le Samaria. Nagana ka mehlala e latelago. Bajuda le Basamaria ba be ba sa boledišane. (Johane 4:9) Bafarisei le Basadutsei ba be ba sa dumelelane ka dilo tše dintši. (Ditiro 23:6-9) Bajuda bao ba bego ba tsene dikolo tša go ithuta Molao wa Moshe ba be ba nagana gore ba kaone go feta bao ba sego ba di tsena. (Johane 7:49) Le gona ba bantši ba bona ba be ba hloile balekgetho le Baroma. (Mateo 9:11) Eupša Jesu ga se a ka a tšea lehlakore dikgohlanong tše. Gaešita le ge ka mehla a be a lwela therešo ya mabapi le Jehofa e bile a tseba gore Baisiraele ke setšhaba se se kgethegilego sa Modimo, le ka mohla ga se a ka a ruta barutiwa ba gagwe gore ba kaone go feta batho ba bangwe. (Johane 4:22) Go e na le moo, o ile a ba ruta gore ba rate batho ka moka.—Luka 10:27.
Jehofa le Jesu ga ba nagane gore go na le morafo wo o phalago e mengwe, setšhaba se se phalago tše dingwe goba leleme leo le phalago a mangwe
6 Ke ka baka la’ng Jesu a se a ka a lebelela sehlopha le ge e le sefe sa batho e le se sekaone? Ke ka baka la tsela yeo yena le Tatagwe ba ikwago ka yona ka batho. Jehofa o bopile batho gore ba tlatše lefase ka merafo ya batho. (Genesi 1:27, 28) Ka gona Jehofa le Jesu ga ba nagane gore go na le morafo wo o phalago e mengwe, setšhaba se se phalago tše dingwe goba leleme leo le phalago a mangwe. (Ditiro 10:34, 35; Kutollo 7:9, 13, 14) Re swanetše go ekiša mohlala wa bona o phethagetšego.—Mateo 5:43-48.
7, 8. (a) Ke mang yo re mo thekgago, gona ka baka la’ng? (b) Tharollo feela ya mathata a batho ke efe?
7 Ke ka baka la’ng re sa thekge babuši ba batho goba mebušo? Ka gobane re thekga Jehofa. Ke Mmuši wa rena. Kua Edene, Sathane o ile a bolela gore Jehofa ga a kgone go buša batho. Sathane o be a nyaka gore batho ba dumele gore tsela ya gagwe ya go dira dilo e kaone go phala ya Modimo. Jehofa o re dumeletše go ikgethela gore re nyaka go ba ka lehlakoreng la mang. Eupša go thwe’ng ka wena? Na o kwa Jehofa ka gobane o dumela gore tsela ya gagwe ya go dira dilo e phala ya gago? Na o kgodišegile gore ke Mmušo wa gagwe feela o tlago go rarolla mathata a rena? Goba na o nagana gore batho ba ka kgona go ipuša ntle le Modimo?—Genesi 3:4, 5.
8 Ka mohlala, o tla reng ge motho yo mongwe a ka go botšiša gore o nagana’ng ka mokgatlo o itšego wa dipolotiki, ka sehlopha sa batho ba go tliša diphetogo setšhabeng, goba ka mokgatlo o mongwe wo o swanago le yeo? E mengwe ya mekgatlo yeo e ka ba e šoma ka thata gore e thuše batho. Eupša re a tseba gore ke Mmušo wa Modimo feela wo o ka rarollago mathata a batho le go fediša go hloka toka. Le gona, go e na le gore yo mongwe le yo mongwe a dire seo a se ratago, re latela tlhahlo ya Jehofa ka phuthegong. Ke ka baka leo phuthego e nago le botee.
9. Bakriste ba bangwe ba lekgolong la pele la nywaga ba be ba na le bothata bofe, gona ba be ba swanetše go dira’ng?
9 Lekgolong la pele la nywaga, Bakriste ba bangwe kua Korinthe ba be ba ngangišana ba re: “‘Ke wa Paulo,’ yo mongwe a re: ‘Nna ke wa Apollo,’ yo mongwe a re: ‘Nna ke wa Kefase,’ yo mongwe le yena a re: ‘Nna ke wa Kriste.’” Ge Paulo a ekwa taba ye, o ile a galefa. Bjo e be e le bothata bjo bogolo kudu, ka gobane khutšo ya phuthego e be e le kotsing. Ka gona o ile a botšiša bana babo le dikgaetšedi gore: ‘Na Kriste o arogantšwe?’ Paulo o ile a ba eletša ka gore: “Bjale bana bešo, ke le kgothatša ka leina la Morena wa rena Jesu Kriste gore ka moka le bolele ka go dumelelana, le gore go se be le dikarogano gare ga lena, eupša gore le be batee ka mo go feletšego monaganong o swanago le tseleng e swanago ya go nagana.” Keletšo yeo e sa šoma le lehono. Ga se gwa swanela go ba le dikarogano ka phuthegong.—1 Bakorinthe 1:10-13; bala Baroma 16:17, 18.
10. Paulo o gopoditše Bakriste ka’ng, gona re ithuta’ng go seo?
10 Paulo o ile a gopotša Bakriste ba tloditšwego gore ke baagi ba legodimong le gore ga se ba swanela go dula ba naganne ka ‘dilo tša lefaseng.’ (Bafilipi 3:17-20) * (Bona mongwalo wa ka tlase.) Batlotšwa ke batseta bao ba emetšego Modimo le Kriste. Ge motseta wa naga e itšego a le nageng e šele, ga a leke go rarolla mathata a naga yeo le go tsenatsena dipolotiking tša yona. Ka mo go swanago, e ka se be ga maleba gore batlotšwa ba tšee karolo go rarolleng mathata a lefase le le go tsenela dipolotiki. (2 Bakorinthe 5:20) Bao ba nago le kholofelo ya go phela ka mo go sa felego mo lefaseng le bona ba botegela Mmušo wa Modimo e bile ga ba tšee karolo dikgohlanong tša lefase le.
ITLWAETŠE GO BOTEGELA MMUŠO WA MODIMO
11, 12. (a) Ke mekgwa efe yeo re swanetšego go e phema ge e ba re nyaka go dula re botegela Mmušo wa Modimo? (b) Kgaetšedi yo mongwe o be a ikwa bjang ka morafo o itšego, gona o thušitšwe ke’ng go fetoga?
11 Dinageng tše dintši, batho ba ikwa ba batamelane kgauswi le bao ba nago le histori e swanago le ya bona, setšo le go bolela leleme le le swanago. Gantši ba ikgantšha kudu ka lefelo leo ba tšwago go lona. Eupša rena ga se ra swanela go dumelela moya o bjalo o re fetela. Go e na le moo, re swanetše go fetoša tsela yeo re naganago ka yona e bile re tlwaetše matswalo a rena gore re dule re sa tšee lehlakore dilong tšeo. Re ka dira seo bjang?
12 Ka mohlala, Mirjeta * (bona mongwalo wa ka tlase) o belegetšwe nageng yeo e bego e bitšwa Yugoslavia. Batho ba tikologong yeo a goletšego go yona ba be ba hloile morafo wa Maserbia. Ka morago ga gore a ithute ka Jehofa, o ile a lemoga gore Modimo ga a lebelele morafo o mongwe o le bohlokwa go feta o mongwe le gore Sathane o nyaka gore batho ba hloyane. Ka gona o ile a leka ka thata go fetoša tsela yeo a bego a ikwa ka yona. Eupša ge go be go tsoga ntwa gare ga merafo ya tikologong yeo a bego a dula go yona, Mirjeta o ile a thoma go hloya Maserbia gape. O be a bile a sa nyake le go bolela le ona ka Beibele. O be a tseba gore seo se fošagetše, ka gona o ile a kgopela Jehofa gore a mo thuše go lahla mokgwa woo. Le gona o ile a mo kgopela gore a mo thuše go thoma go bula madibogo. Mirjeta o re: “Ke hweditše gore go swarega bodireding go nthuša kudu. Ge ke le bodireding, ke leka go ekiša lerato la Jehofa, gomme ke bone lehloyo leo ke bego ke na le lona le fela.”
13. (a) Zoila o ile a diragalelwa ke’ng, gona o ile a arabela bjang? (b) Re ka ithuta’ng phihlelong ya Zoila?
13 Zoila ke kgaetšedi yo a tšwago Mexico yo a hudugetšego Yuropa. Phuthegong yeo a lego go yona, go na le bana babo rena le dikgaetšedi bao ba tšwago karolong e nngwe ya Latin America. Zoila o re ba bangwe ba bona ba be ba kwera naga ya gabo, setšo le mmino wa moo. Seo se be se mo kweša bohloko, ka gona o ile a rapela Jehofa gore a mo thuše a se ke a kgopišega. Nkabe o ile wa dira’ng ge o be o le maemong a gagwe? Ba bangwe ba bana babo rena le dikgaetšedi ba sa na le bothata bja go laola maikwelo a bona ge batho ba bolela gampe ka lefelo leo ba tšwago go lona. Ka gona le ka mohla ga re nyake go bolela goba go dira selo le ge e le sefe seo se tla dirago gore go bonagale eka morafo o itšego o kaone go feta o mongwe. Ga re nyake go baka dikarogano ka phuthegong goba lefelong le ge e le lefe.—Baroma 14:19; 2 Bakorinthe 6:3.
Kgopela Jehofa gore a go thuše go ikwa ka tsela yeo yena a ikwago ka yona ka batho
14. Ke’ng seo se ka go thušago go lebelela batho ka tsela yeo Jehofa a ba lebelelago ka yona?
14 Ka moka ga rena re a tseba gore bahlanka ba Jehofa ba boteeng, ka gona le ka mohla ga se ra swanela go nagana gore lefelo le itšego goba naga e itšego e phala tše dingwe. Eupša lapa la geno le batho bao o phetšego le bona ba ka ba ba ile ba dira gore o rate moo o tšwago gona. Ka go re’alo, mohlomongwe o sa fela o nagana ka tsela e fošagetšego ka ditšhaba tše dingwe, ditšo, maleme goba merafo. Ke’ng seo se ka go thušago gore o fetoge? Naganišiša kamoo Jehofa a ikwago ka gona ka batho bao ba ikgantšhago ka naga ya gabo bona goba bao ba naganago gore ba kaone go feta ba bangwe. Dira nyakišišo ka taba ye thutong ya motho ka noši goba nakong ya borapedi bja lapa. Ke moka o kgopele Jehofa gore a go thuše go ikwa ka tsela yeo yena a ikwago ka yona ka batho.—Bala Baroma 12:2.
15, 16. (a) Batho ba bangwe ba tla arabela bjang ka ge re sa swane le bona? (b) Batswadi ba ka thuša bana ba bona bjang gore ba dule ba botegela Jehofa?
15 Re nyaka go hlankela Jehofa ka letswalo le le hlwekilego, ka gona ka dinako tše dingwe re tlo dira dilo ka tsela e fapanego kudu le bašomigotee le rena, bao re tsenago le bona ka klaseng, baagišani goba ba leloko. (1 Petro 2:19) Jesu o re lemošitše gore ba bangwe ba tla re hloya ka gobane re sa swane le bona. Gopola gore batho ba bantši bao ba re ganetšago ga ba tsebe selo ka Mmušo wa Modimo. Ka gona ga ba kwešiše gore ke ka baka la eng re bona go le bohlokwa gore re botegele Mmušo woo go e na le go botegela mebušo ya batho.
16 Gore re botegele Jehofa, re swanetše go mo kwa go sa šetšwe seo batho ba bangwe ba tlago go re dira sona goba go se bolela. (Daniele 3:16-18) Gantši bafsa ke bona ba ka thatafalelwago ke go dira dilo ka tsela e fapanego le ya ba bangwe. Lena batswadi, thušang bana ba lena go ba le sebete sekolong. Bana ba lena ba ka tšhaba go gana go dumediša folaga goba go tšea karolo meletlong e mengwe ya boratanaga. Nakong ya borapedi bja lapa, le ka ithuta kamoo Jehofa a ikwago ka gona ka ditaba tše. Ba ruteng kamoo ba ka hlalosago ditumelo tša bona ka tsela e kwagalago le ka tlhompho. (Baroma 1:16) Le gona, ge e ba go nyakega, thušang bana ba lena ka go bolela le barutiši ba bona gomme le ba hlalosetše seo re se dumelago.
THABELA TLHOLO YA JEHOFA KA MOKA
17. Ke tsela efe ya go nagana yeo re swanetšego go e phema, gona ka baka la’ng?
17 Gantši re thabela dijo, leleme, lefelo le setšo sa moo re goletšego gona. Eupša na re nagana gore ka mehla seo re se ratago se phala seo ba bangwe ba se ratago? Jehofa o nyaka gore re thabele dilo tše di fapafapanego tšeo a di hlodilego. (Psalme 104:24; Kutollo 4:11) Ka gona ke ka baka la’ng o gapeletša gore tsela ya gago ya go dira dilo e phala ya ba bangwe?
Jehofa o nyaka gore batho ba mehuta ka moka ba tle ba phele ka mo go sa felego
18. Ke ka baka la’ng re swanetše go nagana ka ba bangwe ka tsela yeo Jehofa a naganago ka yona ka bona?
18 Jehofa o nyaka gore batho ba mehuta ka moka ba ithute ka yena, ba mo rapele gomme ba tle ba phele ka mo go sa felego. (Johane 3:16; 1 Timotheo 2:3, 4) Ka gona, ge bana babo rena ba na le dikgopolo tše di sa swanego le tša rena, re nyaka go ba theetša, ge feela di sa thulane le seo Jehofa a se nyakago. Ge re dira seo, re ipshina ka bophelo gomme re dula re le boteeng le bana babo rena le dikgaetšedi. Go etša ge re ithutile sehlogong se, ga re tšee karolo dikgohlanong tša lefase, ka ge re botegela Jehofa le Mmušo wa gagwe. Re hloile boikgantšho le diphadišano tša lefaseng la Sathane. Ruri re a leboga gore Jehofa o re rutile go rata khutšo le go ikokobetša! Re ikwa go swana le mopsalme yo a itšego: “Bona gore ke mo gobotse le mo go kgahlišago gakaakang ge bana ba motho ba dudišana ka botee!”—Psalme 133:1.


text:
TABA YA LETLAKALA LA KA NTLE
Na Beibele e Bohlokwa Lehono?
‘Ke la mathomo ke hwetša lethabo bophelong.’
HILTON o be a rata papadi ya matswele. Ge a na le nywaga e šupa, o be a elwa mosakong wa matswele le ge a se go wona! Ge a le sekolong se se phagamego, o be a sepelasepela le bagwera ba gagwe a tsoma yo a ka lwago le yena. O re: “Ke be ke utswa, ke petšha, ke lebelela diswantšho tša batho bao ba sa aparago, ke goboša basadi gaešita le go roga batswadi ba ka. Batswadi ba ka ba be ba nagana gore nka se tsoge ke fetotše boitshwaro bja ka. Ka morago ga gore ke fetše sekolong se se phagamego, ke ile ka tloga ka gae.”
Ge Hilton a boa gae ka morago ga nywaga e 12, batswadi ba gagwe ba be ba sa kgolwe gore ba bona morwa wa bona! O be a le boleta, a laolega e bile a na le tlhompho. Ke’ng seo se dirilego gore a fetoge ka tsela ye e makatšago? Ge a be a tlogile gae, o ile a thoma go naganišiša kudu ka bophelo bja gagwe. O ile a ba a bala Beibele go bona ge e ba e ka mo thuša go fetola ditsela tša gagwe. Hilton o re: “Ke dirišitše seo ke bego ke se bala ka Beibeleng, e lego seo se akaretšago go tlogela semelo sa kgale le go latela taelo e lego go Baefeso 6:2, 3 ya go godiša batswadi ba ka. Ka lekga la pele bophelong, ke ile ka hwetša lethabo la kgonthe le go thabiša batswadi ba ka go e na le go ba opiša hlogo!”
Phihlelo ya Hilton e hlatsela gore ditekanyetšo tša Beibele di bohlokwa le gore di na le matla a go fetola motho. (Baheberu 4:12) Anke re ahlaahleng tše dingwe tša ditekanyetšo tšeo, e lego potego, boitshwaro, go botega lenyalong le lerato—gomme re bone kamoo di ka humišago maphelo.
Ithute ka mo go oketšegilego
Na Beibele e no ba Puku e Botse?
Ke ka baka la’ng batho ba ka bea maphelo a bona kotsing ka gore ba bale Beibele goba ba be le yona?


text:
BAFSA BA A BOTŠIŠA
Nka Laola Bjang Kgalefo?
Molekwana
Na o galefa gantši?
ga nke ke galefa
ka sewelo
letšatši le letšatši
-
Na o galefa go fihla bokgoleng bofe?
ganyenyane
kudu
kudukudu
-
Gantši o galefela mang?
motswadi
ngwaneno
mogwera
-
Ge e ba o bona go le bohlokwa gore o laole kgalefo ya gago, sehlogo se se tla go thuša! Sa pele, ela hloko mabaka ao a bontšhago gore go bohlokwa gore o itshware ge o galefišitšwe.
Lebaka leo go lego bohlokwa
Gore o phele gabotse. Diema 14:30 e re: “Pelo e thabilego e phediša mmele.” Go fapana le se, puku ya Journal of Medicine and Life e re “kgalefo e ka go swariša malwetši a pelo.”
Bagwera ba gago. Beibele e re: “O se ke wa gwerana le mang le mang yo bogale; o se ke wa tlwaelana le motho wa sebefedi.” (Diema 22:24) Ka gona ge e ba o dula o galefa, o se ke wa makala ge batho ba go katoga. Kgarebe e nngwe yeo e bitšwago Jasmine e re: “Ge e ba o sa ithute go laola kgalefo ya gago, o tla lahlegelwa ke bagwera ba babotse.”
Botumo bja gago. Ethan wa mengwaga e 17 o re: “Ge e ba o tlwaetše go galefa, batho ba go tseba o le motho wa go rata go galefa gomme ba ka go lebelela gampe.” Ipotšiše gore: ‘Ke nyaka gore batho ba ntsebe bjang, ke le modirakhutšo goba ke le motho wa go rata dintwa?’ Beibele e re: “Yo a diegago go galefa o na le temogo e kgolo, eupša yo a felago pelo o godiša bošilo.”—Diema 14:29.
Seo o ka se dirago
Hlahloba mangwalo a latelago le seo ba bangwe ba se bolelago, gomme o arabe dipotšišo.
Diema 29:22: “Motho yo bogale o fehla ditshele, gomme mang le mang yo a befelwago o na le dikarogo tše dintši.”
“Ge ke be ke sa le yo monyenyane, ke be ke palelwa ke go laola kgalefo ya ka. Ba leloko la gešo le bona ba be ba swana le nna. Re be re re ke leabela. Ka moka ga rena re be re palelwa ke go laola kgalefo ya rena!”—Kerri.
Na ke dula ke galefa? Na ge e ba ke kgona go ba le dika tše dibotse, ke’ng seo se mpaledišago go lwantšha mekgwa e mebe?
Diema 15:1: “Karabo ge e le boleta e phohliša pefelo, eupša lentšu leo le hlabago le tsoša bogale.”
“Go kaone gore o ithute go laola maikwelo a gago. Ge e ba o ka hlagolela seka sa go se fele pelo gomme wa nagana ka dilo tše dibotse, ga se gantši o ka galefa.”—Daryl.
Ge ke galefišitšwe, ke ka baka la’ng go le bohlokwa gore ke šetše kamoo ke arabelago ka gona?
Diema 26:20: “Moo go sego dikgong mollo o a tima.”
“Ge ke araba motho ka botho, gantši seo se iša maswafo a gagwe fase gomme ra kgona go boledišana ntle le go fošana ka mantšu.”—Jasmine.
Mantšu a ka le seo ke se dirago di ka befiša boemo bjang?
Diema 22:3: “Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.”
“Ka dinako tše dingwe ke tloga kgauswi le motho yoo ka ipha nako ya go naganišiša ka seo se diregilego, gomme ka rarolla bothata bjoo ge ke išitše maswafo fase.”—Gary.
Ke neng moo go ka bago kaone go tloga boemong bjo bo kukago maikwelo, ntle le go bonagala eka o a ngala?
Jakobo 3:2: “Gobane ka moka ga rena re kgopša gantši.”
“Ga se feela gore re swanetše go itshola ge re dirile diphošo, eupša re swanetše go ithuta go tšona. Go etša ge re swanetše go emelela ge re wele, re swanetše go ikemišetša go dira se sekaone nakong e tlago.”—Kerri.
Tšhišinyo: Ipeele pakane. Ikemišetše gore kgwedi ka moka o tla dula o theošitše maswafo le ge o galefišwa ke se sengwe. Dula o ngwala seo o se dirago gore o bone tšwelopele ya gago.
Ithute ka mo go oketšegilego
Kamoo o ka Laolago Kgalefo
Megato e mehlano yeo e theilwego Beibeleng e ka go thuša go laola kgalefo ya gago.
“Temogo ya Motho e Fokotša Bogale bja Gagwe”
Tiragalo e itšego bophelong bja Dafida, kgoši ya Isiraele, e ka go thuša go laola maikwelo a gago ge o kgopišitšwe goba o galefišitšwe.
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?


text:
NA BO HLAMILWE?
Bokgoni bja go Bona Tsela bja Kgobaboloko
KGOBABOLOKO e ka diriša boloko ka ditsela tše dintši. Khunkhwane ye e a bo ja gomme e beela mae ka gare ga bjona. Dikgobaboloko tše dingwe tše ditona di kgahliša tše tshadi ka go di nea karolo e kgolo ya boloko bjoo. Phadišano ya go hwetša boloko bjo bo sa omago ke e kgolo. Ka nako e nngwe banyakišiši ba ile ba bogela ge dikgobaboloko tše 16 000 di kgeregela mokgobong wa boloko bja tlou gomme tša bo tloša ka diiri tše pedi feela.
Mehuta e mengwe ya dikgobaboloko e tloga dikhunkhwaneng tše dingwe ka go bopa boloko gore e be nkgokolo, ya bo kgokološa go tloga mokgobong o mogolo wa boloko gomme ya bo epela mobung o boleta. Kgobaboloko e kgokološa boloko ka go sepela ka go letla, ka ge se se dira gore e kgone go tšhaba kapejana gomme e pheme go utswetšwa boloko ke dikgobaboloko tše dingwe.
Eupša kgobaboloko e kgona bjang go sepela ka go letla, kudukudu bošego?
Ela hloko: Dinyakišišo tša nakong e fetilego di bontšhitše gore dikgobaboloko di kgona go sepela ka seetša sa letšatši goba sa ngwedi, eupša di kgona gape go sepela ka go letla gaešita le ge go se na ngwedi bošego. Banyikišiši ba mo Afrika Borwa ba hweditše gore dikgobaboloko di kgona se, e sego ka seetša sa dinaledi tše itšego, eupša ka go diriša seetša se senyenyane seo se tšweletšwago ke molalatladi wa dinaledi wa Milky Way. Go ya ka makasine wa Current Biology, le ke “lekga la pele go hwetšwa gore go na le diphoofolo tšeo di dirišago Milky Way bakeng sa go sepela.”
Monyakišiši Marcus Byrne, o re dikgobaboloko di na le “tshepedišo e nago le bokgoni ya go sepela yeo e kgonago go šoma gaešita le seetšaneng sa naledi, di diriša bokgoni bjo bonyenyane.” O oketša ka gore: “Ka gona di ka kgona go ruta batho kamoo ba ka rarollago mathata a raraganego ao a sepedišanago le go bona.” Ka mohlala roboto e ka rulaganywa gore e tsome ka gare ga moago o phušugilego ka gore e ekišetše bokgoni bja go bona tsela bja kgobaboloko.
O nagana eng? Na bokgoni bja go bona tsela bja kgobaboloko bo bile gona ka tlhagelelo? Goba na bo hlamilwe?
Na o be o tseba?
Dikgobaboloko di dira gore mobu o be boleta le go o nontšha, di gaša peu ya dimela, gomme tša fokotša motšhitšhi wa dintšhi.


text:
Na o Kgodišegile Gore o Hweditše Therešo? Ka Baka la Eng?
“Le itlhatselele thato e botse le e amogelegago le e phethegilego ya Modimo.”—BAROMA 12:2.
1. Baruti ba Bojakane ba ile ba dira’ng nakong ya ntwa?
NA KE thato ya Modimo gore Bakriste ba therešo ba ye ntweng gomme ba bolaye batho ba morafo o mongwe? Nywageng e 100 e fetilego, batho ba bantši bao ba ipitšago Bakriste ba dirile seo. Baruti ba mašole a kereke ya Katholika ba ile ba rapelela mašole le dibetša tša ona ge a be a eya go lwa le Makatholika a ditšhaba tšeo a lwago le tšona. Baruti ba mašole a kereke ya Protestanta le bona ba ile ba dira se se swanago. Batho bao ba ipitšago Bakriste ba ile ba bolayana kudu nakong ya Ntwa ya Bobedi ya Lefase.
2, 3. Dihlatse tša Jehofa di ile tša kgomarela boemo bofe nakong ya Ntwa ya Bobedi ya Lefase le ka morago ga moo, gona ka baka la’ng?
2 Dihlatse tša Jehofa di ile tša dira’ng nakong yeo ya ntwa? Histori e bontšha gore ga se tša ka tša tšea karolo dintweng. Ka baka la’ng? Lebaka le legolo ke gore di be di latela mohlala wa Jesu le dithuto tša gagwe. O itše: “Bohle ba tla tseba ka se gore le barutiwa ba ka, ge e ba le ratana.” (Joh. 13:35) Le gona di ile tša gopola molao wa motheo woo moapostola Paulo a ilego a o bolela ge a be a ngwalela Bakriste ba kua Korinthe.—Bala 2 Bakorinthe 10:3, 4.
3 Ka baka leo, Bakriste ba therešo bao ba tlwaeditšego matswalo a bona ka Beibele, ga ba ithute ntwa goba go tšea karolo dintweng. Ka baka la go kgomarela boemo bjo bja Bokriste, Dihlatse tše dikete, ba banyenyane le ba bagolo, banna le basadi, ba ile ba tlaišwa. Ba bantši ba ile ba tlaišwa dikampeng tša go gapeletšwa mošomo le dikgolegong. Nakong ya pušo ya Manazi kua Jeremane, ba bangwe ba ile ba bolawa. Go sa šetšwe tlaišo e šoro yeo Dihlatse di ilego tša lebeletšana le yona kua Yuropa, ga se tša ka tša lebala taelo ya gore di bolele ditaba tše dibotse tša Mmušo wa Jehofa. Di ile tša dira seo ka potego—dikgolegong, dikampeng tša tshwenyo le dinageng tšeo di hudušeditšwego go tšona. * Ka morago, Dihlatse di ile tša se tšee karolo dipolaong tša go fedišana ga merafo kua Rwanda ka 1994. Le gona di ile tša se tšee karolo dipolayanong tša morago bjale dintweng tša Balkans ge mmušo wa kgale wa Yugoslavia o be o arogana.
4. Go se tšee karolo dintweng ga Dihlatse tša Jehofa go kgomile batho ba bangwe bjang?
4 Go se tšee karolo dintweng ga Dihlatse tša Jehofa go kgodišitše batho ba dikete lefaseng ka bophara gore Dihlatse di rata Modimo le baagišani ba tšona e le ka kgonthe. Ka mantšu a mangwe, ke Bakriste ba therešo. Lega go le bjalo, go na le dibopego tše dingwe tša borapedi bja rena tše di kgodišitšego batho ba bantši gore ge ba bona Dihlatse tša Jehofa, ba bona Bakriste ba therešo.
MOŠOMO O MOGOLO KUDU WA GO RUTA HISTORING
5. Balatedi ba Kriste ba lekgolong la pele la nywaga ba ile ba lebeletšana le phetogo efe?
5 Go tloga mathomong a bodiredi bja gagwe, Jesu o ile a gatelela bohlokwa bja go bolela ditaba tše dibotse tša Mmušo wa Modimo. O ile a kgetha barutiwa ba 12 gore ba tšee karolo go thomeng modiro wo o bego o tla dirwa lefaseng ka bophara; ka morago ga moo a tlwaetša barutiwa ba 70. (Luka 6:13; 10:1) Batho ba ba be ba loketše go botša batho ba bangwe ditaba tše dibotse, gomme ba be ba swanetše go thoma pele ka go ruta Bajuda. Ke moka go be go tlo direga mohlolo! Barutiwa ba Jesu ba be ba tlo iša ditaba tše go batho ba ditšhaba tše dingwe bao ba sa bollago. Ruri yeo e swanetše go ba e bile phetogo e kgolo go barutiwa ba fišegago ba Bajuda!—Dit. 1:8.
6. Ke’ng seo se dirilego gore Petro a lemoge gore Jehofa ga a bebe sefahlego?
6 Moapostola Petro o ile a botšwa gore a ye legaeng la Koronelio, e lego Moditšhaba yo a sa bollago. Ka yona nako yeo, Petro o ile a lemoga gore Modimo ga a bebe sefahlego. Koronelio le ba ntlo ya gagwe ba ile ba kolobetšwa. Bokriste bo be bo phatlalalela tšhemong e mpsha; batho ba ditšhaba ka moka ba be ba ka kwa therešo gomme ba e amogela. (Dit. 10:9-48) Ga bjale tšhemo e be e le lefase ka moka.
7, 8. Mokgatlo wa Jehofa o gatile mogato ofe? (Bona seswantšho seo se lego mathomong a sehlogo.)
7 Historing ya mehleng yeno ya Dihlatse tša Jehofa, bao ba etelelago pele ka mokgatlong ba ile ba kgothaletša ka mafolofolo modiro wa go bolela le wa go ruta ditaba tše dibotse lefaseng ka bophara. Lehono, Dihlatse tše mafolofolo tše e ka bago tše dimilione tše seswai di dira sohle seo di ka se kgonago go phatlalatša molaetša wa Kriste ka maleme a ka godimo ga a 600, ao a dulago a oketšega! Dihlatse tša Jehofa di tsebja kudu ka modiro wa tšona wa ntlo le ntlo le ka go nea bohlatse diterateng, ka dinako tše dingwe di diriša ditafola le diteroli tša go bea dikgatišo.
8 Bafetoledi ba ka godimo ga ba 2 900 ba hweditše tlwaetšo ya maemo a godimo ya gore ba fetolele Beibele le dikgatišo tše di theilwego Beibeleng. Modiro wa bona ga se feela wa go fetolela maleme ao a tšewago e le a magolo. O akaretša le go fetolela maleme a makgolo ao batho ba bantši ba sa tsebego ka ona eupša a bolelwa ke batho ba dimilione. Ka mohlala, kua Sepania, ma-Catalonia a dimilione a bolela segagabo ona e lego se-Catalan letšatši le letšatši. Morago bjale, se-Catalan se ile sa thoma go tsošološwa le mebolelwana ya sona kua Andorra, Alicante, Dihlakahlakeng tša Balearic le Valencia. Ga bjale Dihlatse tša Jehofa di tšweletša dikgatišo tše di theilwego Beibeleng ka se-Catalan, le gona diboka tša Bokriste di swarwa ka leleme leo le kgomago dipelo tša ma-Catalonia.
9, 10. Ke’ng seo se bontšhago gore mokgatlo wa Modimo o na le taba le dinyakwa tša moya tša batho ka moka?
9 Modiro wo wa bofetoledi le wa go ruta o dirwa le ditšong tše dingwe tše dintši. Kua Mexico go bolelwa Sepanishi eupša go na le batho ba bangwe ba bantši ba nageng yeo bao ba bolelago maleme a mangwe. Ba bangwe ba bona ba bolela Semaya. Lekala la kua Mexico le rometše sehlopha sa bafetoledi ba Semaya gore ba yo šomela karolong ya naga yeo moo ba ka kgonago go bolela leleme leo le go le kwa le bolelwa letšatši le letšatši. Mohlala o mongwe ke Senepali, e lego le lengwe la maleme ao a bolelwago kua Nepal, yeo e nago le baagi ba ka godimo ga dimilione tše 29. Nageng yeo go bolelwa maleme a e ka bago a 120, eupša Senepali ke segagabo batho ba ka godimo ga ba dimilione tše lesome gomme ba bangwe ba bantši ba kgona go se bolela. Dikgatišo tša rena tše di theilwego Beibeleng di tšweletšwa le ka leleme leo.
10 Thekgo yeo mokgatlo wa Jehofa o e neago dihlopha tše dintši tša bafetoledi lefaseng ka bophara e bontšha gore mokgatlo wo o tšeela godimo kudu taelo ya go bolela ditaba tše dibotse tša Mmušo lefaseng ka bophara. Dipampišana tše dimilionemilione, diporoutšha le dimakasine di ile tša sepedišwa masolong a lefaseng ka bophara, tša newa batho mahala. Ditshenyagalelo tša modiro wo di lefelelwa ka meneelo ya boithatelo ya Dihlatse tša Jehofa tšeo di latelago taelo ya Jesu ya gore: “Le amogetše feela, neang feela.”—Mat. 10:8.
11, 12. Modiro wa boboledi wa lefaseng ka bophara wo o dirwago ke Dihlatse tša Jehofa o dirile gore batho ba phethe ka go re’ng?
11 Ka ge Dihlatse tša Jehofa di ineetše modirong wa boboledi le wa go ruta, di tloga di kgodišegile gore di hweditše therešo moo di dirago boikgafo bjo bogolo gore di botše batho ba ditšhaba tše dingwe le merafo e mengwe therešo yeo. Ba bantši ba nolofaditše maphelo a bona, ba ithuta leleme le lengwe gomme ba tlwaelana le setšo se se fapanego le sa gabo bona e le gore ba tšee karolo modirong wo wa bohlokwa wa Bokriste. Modiro wo wa boboledi le wa go ruta lefaseng ka bophara ke lebaka le lengwe leo le kgodišago batho ba bantši gore Dihlatse tša Jehofa ke balatedi ba therešo ba Kriste Jesu.
12 Dihlatse di dira dilo tše ka moka ka gobane di kgodišegile gore di hweditše therešo. Eupša ke selo sefe se sengwe seo se kgodišitšego batho ba dimilione gore Dihlatse tša Jehofa di hweditše therešo?—Bala Baroma 14:17, 18.
LEBAKA LEO DIHLATSE DI DUMELAGO GORE DI HWEDITŠE THEREŠO
13. Dihlatse di kgonne bjang go boloka mokgatlo o hlwekile?
13 Re ka holwa ke mantšu a Bakriste bao ba ineetšego ba mehleng ya rena, bao ba kgodišegilego gore ba hweditše therešo. Yo mongwe yoo e lego kgale e le mohlanka wa Jehofa o boletše maikwelo a gagwe ka tsela ye: “Go dirwa boiteko bjo bongwe le bjo bongwe go boloka mokgatlo wa Jehofa o hlwekile boitshwarong le go se šilafatšwe, go sa šetšwe gore ke mang yo a swanetšego go newa keletšo goba tayo.” Seo se fihlelelwa bjang? Ka go latela ditekanyetšo tše di lego ka Lentšung la Modimo le mohlala wo o beilwego ke Jesu le barutiwa ba gagwe. Ka go re’alo, historing ya mehleng yeno ya Dihlatse tša Jehofa, ke batho ba sego kae feela bao ba ilego ba swanelwa ke go ntšhwa ka phuthegong ya Bokriste ka ge ba sa nyake go latela ditekanyetšo tša Modimo. Ba bantši—go akaretša le ba bangwe bao kgale ba bego ba phela ka tsela yeo Modimo a sa e amogelego eupša ba fetoga—ba phela bophelo bjo bo hlwekilego e bile ba bea mohlala o mobotse.—Bala 1 Bakorinthe 6:9-11.
14. Ba bantši bao ba bego ba kgaotšwe ba ile ba dira’ng, gona mafelelo e bile afe?
14 Go thwe’ng ka bao ba ilego ba swanelwa ke go ntšhwa ka phuthegong, e le ge go latelwa taelo ya Mangwalo? Ba dikete ba ile ba itshola ditirong tša bona tšeo e sego tša Bokriste gomme ba amogelwa gape ka phuthegong. (Bala 2 Bakorinthe 2:6-8.) Go kgomarela ditekanyetšo tše di phagamego tša boitshwaro tša Beibele go feleleditše ka gore go be le phuthego ya Bokriste yeo re ka e botago. Taba ya gore Dihlatse tša Jehofa di kgomarela ditekanyetšo tša Modimo—ka go fapana le dikereke tše dintši tšeo di fo go dumelela dilo—e kgodišitše ba bantši gore di hweditše therešo.
15. Ke’ng seo se kgodišitšego ngwanabo rena yo mongwe gore o hweditše therešo?
15 Ke ka baka la’ng Dihlatse tše dingwe tša kgale di dumela gore di hweditše therešo? Ngwanabo rena yo mongwe yo a lego nywageng ya bo-50 o hlalositše gore: “Ke thomile go dumela ke sa le mofsa gore tumelo ya ka e theilwe dikokwaneng tše tharo tša motheo: (1) gore Modimo o gona; (2) gore o buduletše Beibele; le (3) gore lehono o diriša phuthego ya Bokriste ya Dihlatse tša Jehofa le go e šegofatša. Ge ke be ke dutše ke ithuta go theoša le nywaga, ka mehla ke be ke leka go šišinya dikokwane tšeo go bona ge e ba di tloga di tiile. Ge nywaga e dutše e eya, ke ile ka ba le bohlatse bjo bo oketšegilego bja gore kokwane e nngwe le e nngwe e tiile, seo sa matlafatša tumelo ya ka le go tiiša kgodišego ya ka ya gore ruri re hweditše therešo.”
16. Ke’ng seo se kgodišitšego kgaetšedi yo a itšego gore o hweditše therešo?
16 Kgaetšedi yo a nyetšwego yo a hlankelago ntlongkgolo ya lefase kua New York o boletše mabapi le mokgatlo wa Jehofa gore: “Ke mokgatlo o nnoši wo o tsebatšago leina la Jehofa ka go se kgaotše. Seo se tloga se kwagala, kudukudu ge re nagana taba ya gore leina la Modimo le tšwelela ka makga a e ka bago a 7 000 ka Beibeleng! Ke rata kgothatšo yeo e lego go 2 Dikoronika 16:9, yeo e rego: ‘Jehofa yena mahlo a gagwe a lebeletše gohle lefaseng ka moka gore a bontšhe matla a gagwe bakeng sa bao ba mmotegelago ka dipelo ka moka.’” O tšwela pele ka gore: “Therešo e mpontšhitše kamoo nka botegago ka pelo ka moka e le gore Jehofa a mpontšhe matla a gagwe. Ke tšeela godimo kudu tswalano ya ka le Jehofa. Le gona ke tšeela godimo seo Jesu a se dirilego ka go re nea tsebo ya Modimo yeo e mmatlafatšago.”
17. Motho yo mongwe yo e bego e le moilaModimo o ile a kgodišega ka’ng, gona ka baka la’ng?
17 Motho yo mongwe yo e bego e le moilaModimo o ipobotše ka gore: “Tlholo e nkgodiša gore Modimo o nyaka gore batho ba thabele bophelo, ka go re’alo a ka se dumelele tlaišego e tšwela pele ka mo go sa felego. Le gona, ge lefase le le dutše le nwelela mekgweng yeo e sa kgahlišego Modimo, batho ba Jehofa ba tšwela pele go bontšha tumelo, phišego le lerato. Ke moya wa Jehofa feela wo o ka dirago mohlolo wo wa mehleng yeno.”—Bala 1 Petro 4:1-4.
18. O ikwa bjang ka mantšu ao a boletšwego ke bana babo rena ba bangwe ba babedi?
18 Hlatse e nngwe ya kgale e neile mabaka a go dumela therešo yeo re e rutago ka gore: “Seo ke ithutilego sona go theoša le nywaga se nkgodišitše gore Dihlatse di dirile maiteko a magolo go latela mohlala wo o beilwego ke Bakriste ba lekgolong la pele la nywaga. Ke iponetše ka noši botee bja Dihlatse tša Jehofa lefaseng ka bophara ge ke dutše ke etela dinageng tše dingwe. Therešo yeo e lego ka Beibeleng e dirile gore ke kgotsofale le go thaba.” Ge ngwanabo rena yo mongwe wa nywaga ya ka godimo ga e 60 a be a botšišwa lebaka leo le mo kgodišago gore o hweditše therešo, o ile a bolela kudu ka Jesu Kriste, a hlalosa gore: “Re ithutile bophelo bja Jesu le bodiredi bja gagwe ka kelohloko gomme re tšeela godimo kudu mohlala wa gagwe. Re dirile diphetogo tseleng yeo re bego re phela ka yona e le gore re batamele kgauswi le Modimo ka Kriste Jesu. Re lemogile gore ke feela ka go bontšha tumelo sehlabelong sa Kriste sa topollo moo re tlago go phološwa. Le gona re a tseba gore o tsošitšwe bahung. Re na le bohlatse bja dihlatse tše di botwago tšeo di bonego tiragalo ye.”—Bala 1 Bakorinthe 15:3-8.
RE SWANETŠE GO DIRA ENG KA THEREŠO?
19, 20. (a) Paulo o ile a botša phuthego ya kua Roma ka boikarabelo bofe? (b) Ka ge re le Bakriste ba ineetšego, re na le tokelo efe?
19 Ka ge re rata baagišani ba rena, re ka se homole ka therešo ye e bohlokwa. Paulo o ile a botša bana babo ba phuthegong ya kua Roma gore: “Ge e ba o bolela phatlalatša ‘lentšu leo le lego molomong wa gago,’ gore Jesu ke Morena, le gona o dumela pelong ya gago gore Modimo o mo tsošitše bahung, gona o tla phološwa. Gobane motho o dumela ka pelo bakeng sa toko, eupša motho o bolela phatlalatša ka molomo bakeng sa phološo.”—Baroma 10:9, 10.
20 Ka ge re le Dihlatse tša Jehofa tše di ineetšego, re kgodišegile gore re hweditše therešo le gona re a lemoga gore re na le tokelo ya go ruta ba bangwe ditaba tše dibotse tša Mmušo wa Modimo. Ge re dutše re phetha modiro wa rena wa boboledi, anke re se kgotsofatšwe feela ke go ruta batho Beibele eupša re ba bontšhe gore re kgodišegile gore re hweditše therešo.
^ ser. 3 Bala puku ya Dihlatse tša Jehofa—Bagoeledi ba Mmušo wa Modimo, matlakala 190-198 le 448-454.


text:
Dira Diphetho tša Gago ka Bohlale
“Bota Jehofa ka pelo ya gago ka moka gomme o se ke wa ithekga ka tlhaologanyo ya gago.”—DIE. 3:5.
1, 2. Na o rata go dira diphetho, gona o ikwa bjang ka diphetho tše dingwe tšeo o kilego wa di dira?
GO DIRA diphetho! Re dira diphetho tše dintši letšatši le letšatši. O ikwa bjang ka diphetho tšeo o swanetšego go di dira? Batho ba bangwe ba rata go itirela diphetho. Ba ipotša gore ba na le tshwanelo ya go itirela diphetho, e bile ga ba nyake gore motho yo mongwe a ba direle tšona. Lega go le bjalo, go na le bao ba tšhabago go dira diphetho tše dikgolo bophelong. Ba bangwe ba tsoma keletšo dipukung goba go baeletši gomme ba diriša tšhelete e ntši gore ba hwetše tlhahlo yeo ba naganago gore ba a e hloka.
2 Ba bantši ba rena re gakanegile. Re a lemoga gore go na le dilo tšeo re ka se kgonego go di dira; eupša re leboga gore dikarolong tše dingwe bophelong re ka dira diphetho tšeo re di ratago. (Bagal. 6:5) Lega go le bjalo, re ka ba re dumela gore diphetho tše dingwe tšeo re di dirago ga se tše bohlale goba tše di holago.
3. Ke tlhahlo efe yeo e ka re thušago go dira diphetho, eupša bothata ke’ng?
3 Ka ge re le bahlanka ba Jehofa, re thabela gore o re file ditaelo tše di kwagalago dilong tše dintši tše bohlokwa bophelong. Re a tseba gore ge re latela tlhahlo e bjalo, re tla dira diphetho tšeo di ka thabišago Jehofa le go re hola. Eupša re sa dutše re ka lebeletšana le maemo ao Lentšu la Modimo le sa bolelego ka ona ka go lebanya. Re swanetše go dira’ng? Ka mohlala, re a tseba gore ga se ra swanela go utswa. (Baef. 4:28) Eupša go utswa ke’ng? Na go ithekgile ka gore motho o tšere selo se sekaakaang, ka maikemišetšo afe goba selotsoko? Re dira’ng maemong ao go se nago tlhahlo e lebanyago? Ke’ng seo se ka re hlahlago maemong a bjalo?
DIRA DIPHETHO O HLAPHOGETŠWE MONAGANONG
4. Ke keletšo efe yeo re ka bago re ile ra e newa ge re be re nyaka go dira phetho?
4 Ge re botša Mokristegotee le rena gore re nyaka go dira phetho e bohlokwa, mohlomongwe a ka re botša gore re dire phetho yeo re hlaphogetšwe monaganong. Yeo ke keletšo e botse. Beibele e re lemoša gore re se ke ra kitimela go dira diphetho. E re: “Mang le mang yo a akgofago o wela bohloking.” (Die. 21:5) Eupša go dira diphetho re hlaphogetšwe monaganong go bolela’ng? Na go fo bolela gore re iphe nako, re je marapo a hlogo, re lebelele taba ka mahlakoreng ka moka gomme re diriše kahlolo e botse? Dilo tše ka moka di ka re thuša go dira diphetho tše dibotse, eupša go dira diphetho re hlaphogetšwe monaganong ga go felele moo.—Baroma 12:3; 1 Pet. 4:7.
5. Ke ka baka la’ng re sa hlaphogelwa monaganong ka tlhago?
5 Re swanetše go amogela gore ka moka ga rena ga se ra belegwa re hlaphogetšwe monaganong. Ka baka la’ng? Ka gobane ka moka ga rena re belegwe re na le sebe e bile re sa phethagala, ka go re’alo re ka se hlaphogelwe monaganong ka mo go feletšego. (Ps. 51:5; Baroma 3:23) Go tlaleletša moo, bontši bja rena re kile ra ba gare ga bao ba ‘foufaditšwego’ ke Sathane; re be re sa tsebe Jehofa le ditekanyetšo tša gagwe tša go loka. (2 Bakor. 4:4; Tito 3:3) Ka gona, ge re ka dira diphetho go ya ka seo rena re bonago se lokile e bile se se na bothata, go sa šetšwe gore re tla ba re naganišišitše ka kelohloko gakaakang, re tla ba re iphora.—Die. 14:12.
6. Ke’ng seo se ka re thušago go hlaphogelwa monaganong?
6 Le ge ka tlhago re sa hlaphogelwa monaganong, Tatago rena wa legodimong Jehofa o phethagetše. (Doit. 32:4) Ka go rata o dirile gore re kgone go nagana gabotse le go ithuta go hlaphogelwa monaganong. (Bala 2 Timotheo 1:7.) Ka ge re le Bakriste, re nyaka go nagana gabotse gomme re dire diphetho tše bohlale. Re swanetše go laola menagano ya rena le maikwelo a rena gomme re ekiše tsela yeo Jehofa a naganago ka yona, a ikwago ka yona le yeo a dirago dilo ka yona.
7, 8. Anega phihlelo yeo e bontšhago gore motho a ka kgona go dira phetho e botse le ge a gatelelwa goba go le thata.
7 Ela hloko mohlala wo. Bafaladi ba bangwe ba tlwaetše go iša masea a bona gae gore a yo godišwa ke ba leloko e le gore bona ba tšwele pele ba šoma le go dira tšhelete. * Mosadi yo mongwe yo e lego mofaladi nageng e nngwe o ile a belega lesea le lebotsana la mošemane. Mo e nyakilego go ba ka yona nako yeo, o ile a thoma go ithuta Beibele gomme a dira tšwelopele e botse ya moya. Bagwera le ba leloko ba ile ba thoma go gapeletša yena le monna wa gagwe gore ba iše lesea leo gae gore le yo godišwa ke rakgolo le makgolo wa lona. Eupša ge mosadi yoo a be a ithuta Beibele o ile a lemoga gore ka ge e le motswadi, go godiša ngwana ke boikarabelo bjo bo tšwago go Modimo. (Ps. 127:3; Baef. 6:4) Na o be a swanetše go latela setlwaedi seo batho ba bantši ba bonago se se na bothata? Goba na o be a swanetše go latela seo a bego a ithuta sona ka Beibeleng gomme a ipee kotsing ya go ba le mathata a ditšhelete le go kwerwa? Wena o be o tla dira’ng?
8 Ka ge mosadi yo a be a gatelelwa e bile a gateletšegile, o ile a lopa Jehofa ka thapelo gomme a kgopela tlhahlo. Ge a be a boledišana le yo a bego a mo ruta Beibele le ba bangwe ka phuthegong, o ile a thoma go bona seo Jehofa a bego a nyaka gore a se dire. Le gona o ile a lemoga mathata ao bana ba lebeletšanago le ona ge ba golela kgole le batswadi ba bona. Ka morago ga go hlahloba taba ye a diriša Mangwalo, o ile a bona gore ga se a swanela go iša lesea la gagwe gae. Monna wa gagwe o ile a bona kamoo ditho tša phuthego di bego di ba thekga ka gona le kamoo ngwana wa bona a bego a gola ka gona a thabile e bile a phetše gabotse. Mafelelong o ile a amogela thuto ya Beibele gomme a thoma go ya dibokeng le mosadi wa gagwe.
9, 10. Go dira diphetho re hlaphogetšwe monaganong go bolela’ng, gona re ka hlaphogelwa bjang monaganong?
9 Woo e fo ba o mongwe wa mehlala e mentši, eupša o bontšha gore go dira diphetho re hlaphogetšwe monaganong ga se go fo dira seo rena goba ba bangwe ba naganago gore se lokile. Menagano le dipelo tša rena tšeo di sa phethagalago di ka swantšhwa le sešupanako seo se sepelago ka lebelo goba ka go nanya. Ge re ka se latela se ka re lahletša. (Jer. 17:9) Re swanetše go beakanya menagano le dipelo tša rena re diriša ditekanyetšo tša Modimo tše di botegago.—Bala Jesaya 55:8, 9.
10 Ke ka baka leo Beibele e re eletšago gore: “Bota Jehofa ka pelo ya gago ka moka gomme o se ke wa ithekga ka tlhaologanyo ya gago. Mo ele hloko ditseleng tša gago ka moka gomme yena o tla letliša ditsela tša gago.” (Die. 3:5, 6) Ela hloko mantšu a rego, “o se ke wa ithekga ka tlhaologanyo ya gago.” A latelwa ke a rego, ‘ela Jehofa hloko.’ Ke yena A hlaphogetšwego monaganong ka mo go feletšego. Ka baka leo, ka mehla ge re dira phetho re swanetše go hlola ka Beibeleng gomme re bone seo Modimo a nyakago re se dira. Ke moka re thee diphetho tša rena go seo. Go hlaphogelwa monaganong go bolela go ekiša tsela ya Jehofa ya go nagana ge re dira diphetho.
TLWAETŠA MATLA A GAGO A GO HLATHA
11. Motho a ka ithuta bjang go dira diphetho tše bohlale?
11 Ga go bonolo go ithuta go dira diphetho tše bohlale le go di kgomarela. Seo e ka ba tlhohlo kudukudu go bao ba sa tšwago go ithuta therešo goba bao ba sa dutšego ba gola moyeng. Lega go le bjalo, bana ba bjalo ba moya ba ka gatela pele e le ruri, go etša ge Beibele e ba bitša bjalo. Akanya kamoo ngwana a ithutago go sepela gomme a sa we. Sa pele o swanetše go gatela kgauswi le gona a dire seo kgafetšakgafetša. Go bjalo le ka motho yo e sa lego ngwana moyeng yo a nyakago go dira diphetho tše bohlale. Gopola gore moapostola Paulo o hlalositše gore batho ba godilego moyeng ke “bao ba tlwaeditšego matla a bona a go hlatha ka go a diriša, e le gore ba kgethologanye se se nepagetšego le se se fošagetšego.” Mantšu a rego, “ka go a diriša” le “tlwaeditšego” a bolela go dira selo kgafetšakgafetša ka go se kgaotše, gomme bao ba sa dutšego ba gola moyeng ba swanetše go dira sona seo.—Bala Baheberu 5:13, 14.
12. Re ka hlagolela bjang bokgoni bja go dira diphetho tše bohlale?
12 Go etša ge go boletšwe pejana, re swanetše go dira diphetho tše dintši letšatši le letšatši, tše dikgolo le tše dinyenyane. Go ya ka nyakišišo e nngwe, 40 lekgolong ya dilo tšeo re di dirago re di dira re sa naganišiša ka gobane re tlwaetše. Ka mohlala, mesong e mengwe le e mengwe o dira phetho ya seo o tlago go se apara. O ka bona seo se sa tshwenye gakaalo e bile o ka ba o dira phetho yeo ntle le go naganišiša, kudukudu ge o šiilwe ke nako. Eupša go bohlokwa go ipotšiša ge e ba seo o se aparago se swanela mohlanka wa Jehofa. (2 Bakor. 6:3, 4) Ge o reka diaparo, o ka tshwenyega feela ka mohuta wa diaparo le gore di fešeneng, eupša o re’ng ka go hlomphega ga tšona le theko ya tšona? Go dira diphetho tše dibotse ditabeng tše bjalo ka tše go tla re thuša go tlwaetša matla a rena a go hlatha, e lego seo se tlago go re thuša go dira diphetho tše dibotse ditabeng tše dikgolo.—Luka 16:10; 1 Bakor. 10:31.
HLAGOLELA KGANYOGO YA GO DIRA SEO SE LOKILEGO
13. Go nyakega’ng go kgonthišetša gore re tšea kgato ka diphetho tšeo re di dirilego?
13 Ka moka ga rena re a tseba gore re ka dira diphetho tše dibotse eupša wa hwetša re thatafalelwa ke go di kgomarela. Ka mohlala, ba bangwe bao ba nyakago go tlogela go kgoga ba a palelwa ka ge ba se na matla a go dira bjalo. Go nyakega gore motho a ikemišetše go dira seo a se phethilego. Ba bangwe ba dumela gore maikemišetšo a rena a swana le digoba. Ge re itšhidulla, ke gona di tiago. Ge re sa itšhidulle gantši, di tla fokola goba tša se tie. Ka gona, re ka thušwa ke’ng go hlagolela goba go matlafatša boikemišetšo bja rena bja go kgomarela diphetho tša rena le go di phethagatša? Re ka thušwa ke Jehofa.—Bala Bafilipi 2:13.
14. Paulo o hweditše kae matla a go dira seo a bego a tseba gore o swanetše go se dira?
14 Paulo o ithutile seo phihlelong ya gagwe. O kile a lla ka gore: “Ke kganyoga go dira se sebotse eupša ga ke kgone.” O be a tseba seo a nyakago go se dira goba seo a bego a swanetše go se dira, eupša ka dinako tše dingwe o be a sa kgone go dira bjalo ka baka la selo se itšego. O ile a ipobola ka gore: “Ruri ke kgahlwa ke molao wa Modimo go ya ka motho yo ke lego yena ka gare, eupša mmeleng wa ka ke bona molao o mongwe woo o lwantšhanago le molao wa monagano wa ka gomme o ntira lethopša la molao wa sebe wo o lego dithong tša ka.” Na go be go padile padipadi? Le gatee. O boletše gore: “A go lebogwe Modimo ka Jesu Kriste Morena wa rena!” (Baroma 7:18, 22-25) Temaneng e nngwe o ngwadile gore: “Dilong tšohle ke na le matla ka baka la yo a mphago matla.”—Bafil. 4:13.
15. Go dira diphetho ka go se dikadike goba ka go dikadika go ka kgoma ba bangwe bjang?
15 Ge re nyaka go kgahliša Modimo, re swanetše go dira dilo ka go se dikadike. Gopola seo Eliya a ilego a se botša barapedi ba Baali le Baisiraele ba bahlanogi Thabeng ya Karamele, ge a be a re: “Le tla hlotšetša ka mahlakoreng a mabedi go fihlela neng? Ge e ba Jehofa e le Modimo wa therešo, mo lateleng; eupša ge e ba Baali e le yena modimo wa therešo, gona latelang yena.” (1 Dikg. 18:21) Baisiraele ba be ba tseba seo ba bego ba swanetše go se dira, eupša ba be ba “hlotšetša” ka mahlakoreng a mabedi, ke gore, ba dikadika. Ka mo go fapanego, nywageng ya pejana ga moo, Joshua o ile a beela Baisiraele mohlala o mobotse ge a be a ba botša gore: “Ge e ba go hlankela Jehofa e le selo se sebe mahlong a lena, gona ikgetheleng lehono yoo le tlago go mo hlankela . . . Ge e le nna le ba lapa la ka re tla hlankela Jehofa.” (Josh. 24:15) Maikemišetšo a gagwe a bile le mafelelo afe? Joshua le bao ba ilego ba ema le yena ba ile ba šegofatšwa ka go newa Naga ya Kholofetšo, e lego “naga yeo e elago maswi le dinose.”—Josh. 5:6.
DIRA DIPHETHO KA BOHLALE GOMME O ŠEGOFATŠWE
16, 17. Bolela mehola yeo e tlišwago ke go dira diphetho tšeo di dumelelanago le thato Modimo.
16 Nagana ka boemo šebo bjo bo ka diregago lehono. Ngwanabo rena yo a sa tšwago go kolobetšwa o nyetše gomme yena le mosadi wa gagwe ba na le bana ba bararo ba banyenyane. Ka letšatši le lengwe, mošomigotee le yena o ile a šišinya gore ba yo šoma khampaning e nngwe yeo e bego e tla ba lefa tšhelete ya go tsebalega le go ba hola ka ditsela tše dingwe. Ngwanabo rena o ile a naganišiša le go rapela ka seo. O be a ikgethetše mošomo woo a lego go ona gona bjale le ge o sa lefe tšhelete e ntši, gore a se ke a šoma mafelobekeng, e le gore a kgone go ya dibokeng le tšhemong le lapa la gagwe. O ile a lemoga gore ge a ka amogela mošomo woo o mofsa, go be go ka feta nako e telele a sa kgone go dira dilo tše tša moya. Wena nkabe o ile wa dira’ng?
17 Ka morago ga go bapetša mehola ya moya le go gola tšhelete ya go tsebalega, ngwanabo rena o ile a gana mošomo woo. Na o nagana gore o ile a itsholela phetho yeo? Le gatee. O ile a bona gore ditšhegofatšo tša moya di bohlokwa kudu go yena le lapa la gagwe go feta mogolo wa go tsebalega. Yena le mosadi wa gagwe ba ile ba phophoma ka lethabo ge morwedi wa bona yo mogolo wa nywaga e lesome a be a ba botša gore o a ba rata, o rata bana babo rena le dikgaetšedi le gore o rata Jehofa kudu. O ile a re o nyaka go neela bophelo bja gagwe go Jehofa ke moka a kolobetšwe. Ruri o swanetše go ba a ile a leboga mohlala o mobotse wa tatagwe wa go etiša pele borapedi bja Jehofa!
18. Ke ka baka la’ng go le bohlokwa gore re dire diphetho tše bohlale letšatši le letšatši?
18 Moshe yo Mogolo e lego Jesu Kriste, o be a dutše a eteletše pele barapedi ba therešo ba Jehofa ka nywagasome lefaseng la Sathane la lešoka. Ka ge Jesu e le Joshua yo Mogolo, ga bjale o letetše go fediša tshepedišo ye e kgopo ya dilo gomme a fihliše balatedi ba gagwe lefaseng le lefsa la go loka leo le holofeditšwego. (2 Pet. 3:13) Ka gona, ye ga se nako ya go boela morago ditseleng tšeo re bego re nagana ka tšona, mekgweng ya kgale le dikganyogong tša rena tša nakong e fetilego. Ye ke nako ya go tseba seo Modimo a nyakago re se dira. (Baroma 12:2; 2 Bakor. 13:5) Anke diphetho tšeo o di dirago letšatši le letšatši di bontšhe gore o mohuta wa motho yoo a swanelegelago ditšhegofatšo tša Modimo tša ka mo go sa felego.—Bala Baheberu 10:38, 39.
^ ser. 7 Lebaka le lengwe la mokgwa wo ke gore borakgolo le bomakgolo ba kgantšhetše bagwera le ba leloko ditlogolo tša bona.


text:
Go Nea Bohlatse Metsaneng Yeo e Lego Kgauswi le Noka ya Xingu
Mathomong a July 2013, sehlopha sa Dihlatse tša Jehofa tše 28 se ile sa tloga toropong ya São Félix do Xingu kua Brazil go ya go Maindia a Cayapo le Yuruna. Sehlopha se se be se sesa ka seketswana sa botelele bja dimithara tše 15, gomme se ile sa tšea leeto la go sesa se lebile moo Noka ya Xingu e elago e etšwa gona, yeo e elelago dikhilomithara tše 2 092 go ya ka leboa go fihla Nokeng ya Amazon.
Sehlopha se se tšere leeto le ka morero wa gore se yo botša batho bao ba dulago metsaneng e lego kgauswi le noka ka Mmušo wa Modimo. Ka letšatši la boraro, se ile sa fihla motsaneng wa Kokraimoro. Baeng ba ba ile ba amogelwa ka go myemyela le ka matsogo a mabedi. Mosadi yo mongwe yo ba gahlanego le yena o be a ba bitša ka matsogo gore ba lebe go yena kapejana. Motho wa moo yoo a bego a ba bontšha lefelo o ile a ba hlalosetša seo mosadi yo a bego a ba botša sona gore: “Tsela ye mosadi yo a le bitšago ka yona e bolela gore: ‘E tlang ka moka ga lena. Re nyaka go le tseba ka moka!’ ”
Dihlatse tše di ile tša bolela le batho ka moka—di boletše le ba bangwe ka Sepotokisi e bile di bolela le ba bangwe ka go fo šupašupa. Diswantšho tša mebala ya go taga tša dikgatišo tše di theilwego Beibeleng tšeo Dihlatse tše di bego di tlile le tšona di thušitše kudu e bile batho ba bantši ba metsaneng yeo ba ile ba amogela dikgatišo, kudukudu poroutšha ya Theetša Modimo.
Gerson, e lego mmulamadibogo yoo a kgethegilego kua São Félix do Xingu, o gopola kamoo modudi yo mongwe wa metsaneng yeo a amogetšego Puku ya ka ya Ditaba tša Beibele ka gona: “O ile a e lebelela gomme a e ngaparela ka matsogo a mabedi; o be a sa nyake go e bea fase le ka motsotswana.”
Dihlatse tše tša Jehofa di tlogeletše badudi ba metsaneng yeo ya kgauswi le noka dipuku, dimakasine le diporoutšha tše e ka bago tše 500. Motsaneng wa Kawatire, badudi ba ile ba theetša ka kgahlego e kgolo dikholofetšo tša Beibele tša lefase la paradeise. Tonjaikwa yo a bego a theeditše wa motsaneng wa Maindia a Cayapo yo a ratago go amogela baeng o itše: “Batho Paradeiseng ba tlo phela go swana le rena.”
Batho ba bantši toropong ya São Félix do Xingu ba be ba tseba ka leeto le. Simone, yo le yena a bego a le leetong leo o boletše gore batho ba bangwe ba tikologong ya gabo ba be ba na le dipelaelo tša ge e ba yena le batho bao a bego a sepela le bona ba be ba ka dumelelwa go tsena metsaneng yeo. Lega go le bjalo, ga se gwa ba le bothata. Simone o re: “Re ile ra amogelwa ka diatla tše pedi e bile re boletše le batho ka moka.”
Ithute ka mo go oketšegilego
Ba Ile ba Ikgafa go tšwa Pelong—Kua Brazil
Bala ka diphihlelo tše di kgothatšago tša bao ba ilego ba hudugela lefelong le lengwe e le gore ba hlankele Modimo ka botlalo.


text:
MOROKAMI NO. 1 2017
Kamoo o ka Holwago ke go Bala Beibele
O NAGANA’NG?
Na Beibele e šiilwe ke nako mehleng ya rena? Goba na e sa na le mohola? Beibele ka boyona e re: “Lengwalo ka moka le buduletšwe ke Modimo gomme le [a] hola.”
Makasine wo wa Morokami o bolela ka mehlala ya dikeletšo tšeo di holago tša Beibele e bile o nea ditšhišinyo tša kamoo o ka holwago ke go bala Beibele.
Ke ka Baka la Eng o Swanetše go Bala Beibele?
Batho ba dimilione ba hotšwe bjang ke go bala Beibele?
Nka Thoma Bjang?
Ditšhišinyo tše hlano di tla dira gore go be bonolo go bala Beibele le gore o e thabele.
Ke Eng Seo se tla Dirago Gore go e Bala go Thabiše?
Diphetolelo, thekinolotši, didirišwa le mekgwa e fapafapanego ya go bala di ka dira gore go bala Beibele go lapološe kudu.
Beibele e ka Kaonefatša Bjang Bophelo bja ka?
Puku ye ya bogologolo e swere keletšo e bohlale.
Ke be ke sa Nyake go hwa!
Yvonne Quarrie o ile a botšiša gore: “Ke ka baka la’ng ke phela?” Karabo e ile ya fetoša bophelo bja gagwe.
“O Kgahlišitše Modimo Gabotse”
Ge e ba o hlokometše lapa goba thatafalelwa ke go emela seo o tsebago gore se nepagetše, gona o ka ithuta mo gontši tumelong ya Henoge.
Kotsi ya go se Kwešiše Beibele Gabotse
Molaetša wa Beibele o bohlokwa kudu, o swanelwa ke gore re o kwešiše. O ka o kwešiša bjang?
Beibele e Re’ng?
Beibele ga e utolle feela dibaki tša tlaišego, eupša e utolla le gore e tla fela bjang.
Dihlogo tše Dingwe tša Inthaneteng
Na Beibele e a Ikganetša?
Hlahloba ditemana tša Beibele tšeo di bonagalago di ganetšana ke moka o diriše mekgwa e holago gore o kgone go kwešiša taba gabotse.


text:
Thapelo e Swanetše go Lebišwa go Mang?
NA DITHAPELO ka moka di leba lefelong le tee, go sa šetšwe gore go rapelwa mang? Lefaseng la lehono, ba bantši ba dumela bjalo. Kgopolo ye e kgahla ba bantši bao ba ratago mekgatlo e tswakanyago ditumelo le bao ba nyakago gore madumedi ka moka a amogelege, go sa šetšwe go se swane ga ona. Lega go le bjalo, na go na le kgonagalo ya gore kgopolo yeo ga se therešo?
Beibele e ruta gore dithapelo tše dintši ge e le gabotse ga di lebišwe mo go swanetšego. Mehleng ya ge Beibele e ngwalwa, go be go tlwaelegile gore batho ba lebiše dithapelo tša bona diswantšhong tše di betlilwego. Lega go le bjalo, Modimo o ba lemošitše leboelela kgahlanong le mokgwa woo. Ka mohlala, Psalme 115:4-6 e bolela mabapi le medimo ya diswantšho gore: “E na le ditsêbê, ’me xa e kwe.” Taba ye e a kwagala. Ke ka baka la’ng o swanetše go rapela Modimo yo a ka se go kwego?
Pego e kwagalago gabotse ya Beibele e dira gore ntlha ye e bonale gabotse. Moporofeta Eliya o ile a hlohla baporofeta ba Baali gore ba rapele modimo wa bona, gomme yena ka morago a rapele Modimo wa gagwe. Eliya o boletše gore Modimo wa therešo o be a tla araba gomme wa maaka o be a ka se arabe. Ba amogetše tlhohlo, baporofeta ba Baali ba ile ba rapela lebaka le letelele le ka mo go tseneletšego, gaešita le ka go lla ka go hlaboša—eupša ga se ba ka ba atlega! Pego e balega ka gore: “Xwa hlôkwa phetolô, le e a arabaxo, le mokwi wa dithapêlô.” (1 Dikxoši 18:29) Lega go le bjalo, go ile gwa direga’ng ka Eliya?
Ka morago ga ge Eliya a rapetše, Modimo wa gagwe o ile a araba gatee-tee, a romela mollo o tšwago legodimong go fiša sehlabelo seo se bego se dirilwe ke Eliya. Phapano e be e le efe? Go na le tshedimošo e bohlokwa thapelong ya Eliya, yeo e begilwego go 1 Dikxoši 18:36, 37. Ke thapelo e kopana—e na le mantšu a e ka bago a 30 ka Seheberu sa mathomo. Lega go le bjalo, mantšung ao a sego kae, Eliya o bitša Modimo gararo ka leina la gagwe la Jehofa.
Baali, yeo e bolelago gore “mong,” e be e le modimo wa Bakanana, gomme go be go na le mehuta e fapa-fapanego ya diswantšho tša gagwe tša borapedi. Lega go le bjalo, Jehofa ke leina la moswa-noši, leo e lego la Gagwe a nnoši legohleng ka moka. Modimo yo o boditše batho ba gagwe gore: “Ke Nna Jehofa, ke lona leina la-ka, nka se ke ka neela e mongwe kgodišo ya-ka.”—Jesaya 42:8, PK.
Na thapelo ya Eliya le ya baporofeta ba Baali di ile tša leba lefelong le tee? Barapedi ba Baali ba be ba dira gore batho ba nyatšege ka ditirelo tša go gweba ka mmele le ka dihlabelo tša batho. Go fapana le moo, go rapela Jehofa go be go nea batho ba gagwe ba Isiraele seriti le go ba lokolla mekgweng e bjalo e dirago gore batho ba nyatšege. Ka gona nagana ka taba ye: Ge o be o ka romela mogwera yo a hlomphegago kudu lengwalo gomme wa ngwala aterese ya gagwe, na o be tla letela gore lengwalo leo le romelwe go motho yoo leina la gagwe le sa swanego le la mogwera wa gago le yoo botumo bja gagwe bjo bobe bo bego bo thulana le dilo ka moka tšeo mogwera wa gago a di dumelago? Ga go bjalo le gatee!
Tlhohlo ya Eliya go baporofeta ba Baali e ile ya hlatsela gore dithapelo ga di lebe felo gotee
Ge e ba o rapela Jehofa, o rapela Mmopi, Tatago batho ka moka. * Moporofeta Jesaya o boletše thapelong ya gagwe gore: “Tata wešo ké Wene [Jehofa].” (Jesaya 63:16) Ka gona, yo ke Yena yo Jesu a boletšego ka yena ge a be a botša balatedi ba gagwe gore: “Ke rotogela go Tate le go Tatago lena le go Modimo wa-ka le go Modimo wa lena.” (Johane 20:17) Jehofa ke Tatago Jesu. Ke Modimo yoo Jesu a bego a mo rapela le yoo Jesu a rutilego balatedi ba gagwe go mo rapela.—Mateo 6:9.
Na Beibele e re laela gore re rapele Jesu, Maria, bakgethwa, goba barongwa? Aowa—e re laela go rapela Jehofa feela. Ela hloko mabaka a mabedi. La pele, thapelo ke mokgwa wa borapedi gomme Beibele e re borapedi bo swanetše go lebišwa go Jehofa a nnoši. (Ekisodo 20:5) La bobedi, Beibele e utolla gore o na le sereto sa “Mokwi wa dithapêlô.” (Psalme 65:2) Gaešita le ge Jehofa a nea batho ba bangwe boikarabelo, bjo ke boikarabelo bjoo a sa ka go a bo fetišetša go motho le ge e le ofe. Ke Modimo yo a holofetšago go kwa dithapelo tša rena ka boyena.
Ka gona, ge e ba o nyaka gore dithapelo tša gago di kwewe ke Modimo, gopola temošo ya Mangwalo e rego: “Yo mongwe le yo mongwe yo a bitšago leina la Jehofa o tla phološwa.” (Ditiro 2:21) Eupša na Jehofa o kwa dithapelo ka moka? Goba na go na selo se sengwe seo re swanetšego go se tseba ge re nyaka gore dithapelo tša rena di kwewe ke Jehofa?
^ ser. 9 Madumedi a mangwe a bolela gore go bitša leina la Modimo go fošagetše, gaešita le ge go rapelwa. Lega go le bjalo, leina leo le tšwelela ka makga a e ka bago a 7 000 malemeng a mathomo a Beibele, mabakeng a mantši le tšwelela dithapelong le dipsalmeng tša bahlanka ba botegago ba Jehofa.


text:
BOPHELO BJA BOKRISTE
Re ka Dira Eng ge go ka Araba Ngwana ge re Kokota?
Ge go ka araba ngwana ge re kokota, re swanetše go mo kgopela go bolela le batswadi ba gagwe. Se se bontšha gore re hlompha batswadi ba ngwana yoo. (Die 6:20) Ge e ba ngwana a re botša gore re tsene ka ntlong, re swanetše go gana. Ge batswadi ba gagwe ba se gona, re ka boa nakong e tlago.
Ge e ba ngwana yoo e le mofsa, le gona e tla ba mo gobotse gore re kgopele go bolela le batswadi ba gagwe. Ge e ba ba se gona, re ka mmotšiša ge e ba batswadi ba gagwe ba mo dumelela gore a ikgethele seo a nyakago go se bala. Ge e ba ba mo dumelela, re ka mo nea dikgatišo tša rena mohlomongwe ra mmotša le ka wepesaete ya rena ya jw.org.
Ge re dira leeto la go boela go mofsa yo a thabelago, re swanetše go mo kgopela go bona batswadi ba gagwe. Se se tla re nea sebaka sa go hlalosa seo re se tletšego le go ba bontšha keletšo ya Beibele bakeng sa malapa yeo e ka botwago. (Ps 119:86, 138) Ge re bontšha gore re hlompha le go naganela batswadi ba ngwana yoo, se se tla nea bohlatse bjo bobotse e bile se ka re nea dibaka tše dingwe tša go boledišana le lapa leo ka ditaba tše dibotse.


text:
KGAOLO 96
Jesu o Araba Mmuši yo a Humilego wa Lesogana
MATEO 19:16-30 MAREKA 10:17-31 LUKA 18:18-30
LESOGANA LA MOHUMI LE BOTŠIŠA MABAPI LE KAMOO LE KA HWETŠAGO BOPHELO BJO BO SA FELEGO
Jesu o sa dutše a sepela go phatša Perea go yela ka thokong ya Jerusalema. Lesogana la mohumi le kitimela go yena gomme la wa ka matolo pele ga gagwe. Lesogana le ke “yo mongwe wa babuši,” mohlomongwe le šoma e le molaodi yo a okamelago sinagoge goba ke setho sa lekgotla la Sanhedrine. Le botšiša ka gore: “Morutiši yo Botse, ke swanetše go dira’ng gore ke je bohwa bja bophelo bjo bo sa felego?”—Luka 8:41; 18:18; 24:20.
Jesu o araba ka gore: “Ke ka baka la’ng o mpitša yo botse? Ga go yo botse ge e se o tee, yena Modimo.” Mohlomongwe lesogana le le diriša polelwana e rego “yo botse” e le sereto se se tlwaelegilego, e lego seo borabi ba se dirišago. Gaešita le ge Jesu a na le bokgoni bja go ruta, o tsebiša lesogana le gore sereto se se rego “yo Botse,” se swanetše Modimo feela.
Jesu o le eletša ka gore: “Ge e ba o nyaka go tsena bophelong, gona boloka ditaelo ka go se kgaotše.” Ka gona lesogana le le mmotšiša le re: “Dife?” Jesu o tsopola e mehlano ya Melao e Lesome—yeo e lego mabapi le go bolaya, go hlotlola, go utswa, go nea bohlatse bja maaka le go godiša batswadi. Ke moka o oketša ka molao o mongwe o bohlokwa, o re: “O rate moagišani wa gago ka mokgwa wo o ithatago ka wona.”—Mateo 19:17-19.
Lesogana le le araba ka gore: “Tšeo ka moka ke di bolokile; ke sa hlaelelwa ke eng?” (Mateo 19:20) Le ka ba le nagana gore le swanetše go dira tiro e itšego yeo e tlago go le dira gore le swanelegele bophelo bjo bo sa felego. Ge Jesu a lemoga kgopelo e tšwago pelong ya lesogana le, ‘a kwa a le rata.’ (Mareka 10:21) Lega go le bjalo, lesogana le le na le lepheko pele ga lona.
Lesogana le le rata mahumo a lona, ka gona Jesu o re go lona: “Go na le selo setee se se hlaelelago go wena: Sepela o yo rekiša dilo tše o nago le tšona o nee badiidi gomme o tla ba le letlotlo legodimong, ke moka o tle o be molatedi wa ka.” Ee, lesogana le le be le ka abela badiidi tšhelete ya lona, bao ba ka se kgonego go le lefa gomme la ba morutiwa wa Jesu. Mohlomongwe Jesu o kwela lesogana le bohloko, o bona le emelela gomme le sepela le nyamile. Go rata ga lesogana le mahumo, e lego ‘dilo tše dintši’ tša lona, go dira gore le se bone letlotlo la kgonthe. (Mareka 10:21, 22) Jesu o re: “E tla ba selo se thata gakaakang go bao ba nago le tšhelete go tsena Mmušong wa Modimo!”—Luka 18:24.
Barutiwa ba makatšwa ke go kwa mantšu a le go makatšwa ke seo bjale Jesu a se bolelago, ge a re: “Ge e le gabotse, go bonolo gore kamela e tsene ka lešobana la nalete ya go roka go e na le gore mohumi a tsene Mmušong wa Modimo.” Seo se tutuetša barutiwa go botšiša gore: “Ke mang yo go ka kgonegago gore a phološwe?” Na go phološwa e tloga e le selo se thata seo motho a ka se se fihlelelego? Jesu o ba lebelela ka mahlong gomme a ba araba ka gore: “Dilo tše di sa kgonegego go batho di a kgonega go Modimo.”—Luka 18:25-27.
Petro o bontšha gore barutiwa ba dirile kgetho yeo e fapanego le ya lesogana la mohumi, o re: “Bona! Re tlogetše dilo ka moka gomme ra go latela; gabotsebotse re tla hwetša’ng?” Jesu o bolela ka mafelelo a phetho ya bona e botse, o re: “Nakong ya go mpshafatšwa ga dilo, ge Morwa wa motho a dula sedulong sa gagwe sa bogoši sa letago, lena ba le ntatetšego le lena le tla dula didulong tše lesomepedi tša bogoši, le ahlola meloko e lesomepedi ya Isiraele.”—Mateo 19:27, 28.
Go molaleng gore Jesu o nagana ka nako e tlago mo lefaseng ge go tla be go tsošološwa maemo ao a bego a le gona serapeng sa Edene. Ruri Petro le barutiwa ba bangwe ba tla putswa ka gore ba buše le Jesu godimo ga lefase la Paradeise, e lego moputso woo o tlogago o feta boikgafo le ge e le bofe bjoo ba ka bo dirago!
Lega go le bjalo, ga se gore meputso ka moka ba tla e hwetša nakong e tlago. Ga bjale barutiwa ba gagwe ba thabela e mengwe ya yona. Jesu o re: “Ga go yo a tlogetšego ntlo, mosadi, bana babo, batswadi goba bana ka baka la Mmušo wa Modimo, yo a ka palelwago ke go hwetša tše dintši kudu mo lebakeng le la nako gomme tshepedišong e tlago ya dilo a hwetša bophelo bjo bo sa felego.”—Luka 18:29, 30.
Ee, kae le kae moo barutiwa ba gagwe ba yago gona, ba ka thabela go ba le borwarre le barapedigotee le bona, e lego segwera sa kgauswiuswi le se bohlokwahlokwa go feta seo ba se thabelago le ditho tša malapa a bona. Ka manyami, go bonagala mmuši yo a humilego wa lesogana a tlo lahlegelwa ke tšhegofatšo yeo gotee le moputso wa bophelo Mmušong wa Modimo wa legodimong.
Jesu o oketša ka gore: “Eupša ba bantši ba e lego ba pele e tla ba ba morago gomme ba morago ya ba ba pele.” (Mateo 19:30) Jesu o ra go re’ng?
Mmuši yo a humilego wa lesogana o gare ga ba “pele,” ka ge a le gare ga baetapele ba Bajuda. Ka ge lesogana le le boloka ditaelo tša Modimo, le bonagala le holofetša kudu gomme go ka letelwa mo gontši go lona. Eupša le etiša mahumo le dilo tšeo le nago le tšona pele bophelong. Ka lehlakoreng le lengwe, batho feela ba naga ba bona therešo le tsela e išago bophelong go seo Jesu a se rutago. Go ka thwe e bile ba “morago,” eupša bjale e ba ba “pele.” Ba ka fagahlela go dula gotee le Jesu didulong tša bogoši legodimong gomme ba buša lefase la Paradeise.


text:
PHAFOGA! AUGUST 2013
O ka Phela Nako e Telele Gakaaka’ng?
Batho ba bantši ba nagana gore thutamahlale le thekinolotši ya tša kalafo e ka re thuša go phela nako e telele. Na borathutamahlale ba tla hwetša tsela e išago bophelong bjo bo sa felego?
Madireng a Lefase
Ditaba di akaretša: Go boa ga bolwetši bja malaria kua Gerika, bomma bao ba sa nyalwago kua China, go ipolaya ga bahlabani kua U.S.A., le tše dingwe.
Ge Ngwana wa Gago yo a Lego Mahlalagading a Ikgobatša
Bafsa ba bangwe bao ba lego mahlalagading ba ikgobatša ka boomo. Boitshwaro bjo bo bakwa ke’ng? O ka thuša ngwana wa gago bjang?
O ka Phela Nako e Telele Gakaaka’ng?
Go tseba lebaka leo le dirago gore re tšofale le go hwa ke motheo wa go kwešiša e le ka kgonthe gore re ka phela nako e telele gakaaka’ng.
Ngaka ya go Bua Marapo le Malokololo e Hlalosa Tumelo ya Yona
Ngaka Irène Hof Laurenceau o hlalosa lebaka leo ka lona a bilego yo mongwe wa Dihlatse tša Jehofa.
Na o Swanetše go Dumela Boraro Botee?
Na kereke ya gago e ruta ka Boraro Botee? Na Tumelo ya Nicaea e a go kgoma lehono?
Bjala
Ithute gore ke melao efe ya motheo ya Beibele yeo e ka go thušago go ba le pono le lekalekanego ka bjala.
Go Akalala ka go Seketša Matla ga Nonyana ya Albatross e Ralalago
Hwetša gore ke bjang nonyana ye e ka akalalago diiri tše dintši e sa kgaotše ntle le go phaphasela!
Dihlogo tše Dingwe tša Inthaneteng
Ke ka Baka La’ng ke Itshega?
Go ikgobatša ke bothata bja bafsa ba bantši. Ge e ba o na le bothata bjo, o ka hwetša thušo bjang?
Batho ba ka Beibeleng Bao ba Swanago le Josefa
Taonelouta le go phrintha mošomo wo ke moka o lokeletše dilo tšeo Josefa a swanago ka tšona le batho ba bangwe ba bahlano ba ka Beibeleng.


text:
MOROKAMI MAY 2013
Na Modimo o Sehlogo?
Dikotsi tša tlhago tšeo re di bonago lehono le dikahlolo tša Modimo tšeo di begilwego ka Beibeleng di dira gore ba bangwe ba belaele maikemišetšo a Modimo. Na ruri ditherešo di bontšha gore Modimo o sehlogo?
Ke ka Baka la Eng Batho ba re Modimo o Sehlogo?
Batho ba bantši ba nagana gore Modimo o sehlogo goba gore ga a tshwenyege. Beibele e re’ng?
Dikotsi tša Tlhago—Na ke Bohlatse bja Gore Modimo o Sehlogo?
Ka ge Modimo wa therešo a hloile ditiro tše sehlogo, ke ka baka la’ng a dumelela dikotsi tša tlhago di bolaya batho ba se nago molato?
Dikahlolo tša Modimo—Na di be di le Sehlogo?
Go araba potšišo ye, ela hloko mehlala e mebedi ya ka Beibeleng ya dikahlolo tša Modimo—Meetsefula a mehleng ya Noa le go fedišwa ga Bakanana.
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.
“Toro ya ka e be e le go ba Moruti”
Go tloga bofseng, Roberto Pacheco o be a ipeetše pakane ya go ba moruti wa Katholika. Hwetša seo se fetotšego bophelo bja gagwe.
Go Dirišana le Bao ba Lego ka Ntle ga Lapa la Gago la Lenyalo la Bobedi
Melao ya motheo ya Beibele e ka thuša bjang batswadi bao e sego ba madi go ba le ditswalano tše dibotse le bagwera, metswalo gotee le yo e kilego ya ba molekane wa motho?
Na Jehofa Ruri o na le Taba le Wena?
Na o thatafalelwa ke go dumela gore Modimo o go tšea o le bohlokwa? Mantšu a Jesu go Johane 6:
Dipotšišo tša Beibele di a Arabja
Na Modimo o lebalela gaešita le dibe tše dikgolo? Re swanetše go dira’ng ge e ba re nyaka go amogelwa ke Modimo?
Dihlogo tše Dingwe tša Inthaneteng
Na Dihlatse tša Jehofa di Nagana Gore ke Tšona Feela Tšeo di Tlago go Phologa?
Beibele e hlalosa gore ke bomang bao ba tlago go ba le sebaka sa go phologa.


text:
Go tšwa Bobolokelong bja Rena
‘E Bile Molaetša o Kaonekaone Woo o Kilego wa Kwewa’
GEORGE NAISH o ile a botšiša gore: “Dilo tše ka moka ke tša eng?” O be a šupa mokgobo wa dikota tša dimithara tše 18 lefelong leo go bego go bewa dilo tša ntwa nakong ya Ntwa ya Pele ya Lefase motseng wa Saskatoon, Saskatchewan, kua Canada. O ile a botšwa gore dikota tšeo di be di dirišetšwa go aga tora ya go ntšha ditemošo nakong ya Ntwa ya Pele ya Lefase. Ka morago Ngwanabo rena Naish o ile a anega ka gore: “Ke moo ke ilego ka tlelwa ke kgopolo ya gore re ka diriša dikota tšeo go aga ditora tša seteišene sa radio, gomme re ile ra nagana go diriša seteišene seo go dira modiro wa boboledi.” Ngwaga o tee feela ka morago, ka 1924, seteišene sa CHUC se ile sa thoma go gaša seyalemoyeng. E bile seteišene sa pele sa radio sa go gaša ditaba tša bodumedi kua Canada.
Ka lebaka la gore Canada ke naga e kgolo kudu, go dira boboledi ka seyalemoya go be go e swanela. Florence Johnson yoo a bego a šoma seteišeneng sona seo kua Saskatoon o itše: “Ka baka la dithero tša rena tša seyalemoyeng, therešo e ile ya fihlelela batho ba bantši bao re bego re ka se kgone go ba fihlelela. Le gona ka ge radio e be e le selo se sefsa, batho ba be ba fagahlela go theetša selo se sengwe le se sengwe seo se bego se gašwa go yona.” Ka 1926, Barutwana ba Beibele (go etša ge Dihlatse tša Jehofa di be di bitšwa bjalo ka nako yeo) ba be ba na le diteišene tša bona tša radio ditoropong tše nne tša Canada. *
O be o tla kwa eng ge o be o ka letša tše dingwe tša diteišene tšeo? O be o tla kwa diopedi go tšwa diphuthegong tša moo di opela mmogo le baletši ba diletšo tša mmino. Se sengwe ke gore bana babo rena ba be ba nea dithero le go swara dipoledišano tša Beibele. Amy Jones, yoo a bego a tšea karolo dipoledišanong tšeo o gopola gore: “Ge ke be ke le tšhemong gomme ke itsebiša go beng ba dintlo, ka dinako tše dingwe ba bangwe ba bona ba be ba bolela gore: ‘Ke go kwele seyalemoyeng.’”
Barutwana ba Beibele kua Halifax, Nova Scotia, ba ile ba diriša mokgwa woo o bego o sa tšo thoma go dirišwa nakong yeo seyalemoyeng, e lego wa lenaneo leo batheetši ba bego ba ka leletše seyalemoyeng gomme ba botšiše dipotšišo tša Beibele nakong ya lenaneo. Ngwanabo rena yo mongwe o ngwadile gore: “Tsela yeo batho ba bego ba arabela ka yona lenaneong le e be e le e makatšago kudu. Go be go letša batho ba bantši moo re bego re sa kgone go araba megala ka moka.”
Go swana le mehleng ya moapostola Paulo, ba bangwe ba ile ba arabela gabotse mola ba bangwe ba sa ka ba amogela molaetša wa Barutwana ba Beibele. (Ditiro 17:1-5) Batheetši ba bangwe ba ile ba o rata. Ka mohlala, ge Hector Marshall a ekwa Barutwana ba Beibele ba bolela ka dibolumo tša Studies in the Scriptures seyalemoyeng, o ile a beeletša tše tshelela tša tšona. Ka morago o ile a ngwala gore: “Ke be ke nagana gore dipuku tšeo di be di tla nthuša go ruta sehlopha sa sekolo sa Sontaga kerekeng.” Lega go le bjalo, ka morago ga ge Hector a feditše go bala bolumo ya pele, o ile a phetha ka go tlogela kereke ya gagwe. O ile a ba moebangedi yo a fišegago, gomme go ba go fihla lehung la gagwe ka 1998, o hlanketše Jehofa ka potego. Kua bohlabela bja Nova Scotia, letšatši ka morago ga go gašwa ga polelo e rego: “Mmušo, Kholofelo ya Lefase,” Mokolonele J. A. MacDonald o boditše ngwanabo rena wa moo gore: “Maabane batho ba Sehlakahlakeng sa Cape Breton ba kwele molaetša o kaonekaone woo o kilego wa kwewa karolong ye ya lefase.”
Ka lehlakoreng le lengwe baruti ba be ba galefile. Ditho tše dingwe tša Katholika kua Halifax di ile tša tšhošetša ka gore di tla senya seteišene seo se bego se gaša mananeo a Barutwana ba Beibele. Ka go hlohleletšwa ke baetapele ba bodumedi, gateetee ka 1928 mmušo o ile wa tsebiša gore o ka se sa tsošološa mangwalo a molao a diteišene tša radio tšeo di bego di laolwa ke Barutwana ba Beibele. Ka go fetola seo, bana babo rena le dikgaetšedi ba ile ba phatlalatša molaetša woo o gatišitšwego woo o bego o ganetša tiro yeo ya go hloka toka ka pampišana e bitšwago Who Owns the Air? Lega go le bjalo, baetapele ba mmušo ba ile ba gana go tsošološa mangwalo a molao a Barutwana ba Beibele a go gaša.
Na seo se ile sa nyamiša sehlopha se senyenyane sa bahlanka ba Jehofa kua Canada? Isabel Wainwright o ile a dumela ka gore: “Mathomong, go be go bonagala eka ke phenyo e kgolo kudu ya manaba a rena. Eupša ke be ke tseba gore Jehofa nkabe a e thibetše ge e ba e be e swanela morero wa gagwe. Gona se mohlomongwe se be se bolela gore re be re swanetše go fetola mokgwa woo re bego re o diriša wa go nea bohlatse gomme re diriše o mongwe o kaone wa go bolela ditaba tše dibotse tša Mmušo.” Go e na le go ithekga kudu ka go diriša seyalemoya go nea bohlatse, Barutwana ba Beibele kua Canada ba ile ba thoma go šetša kudu modiro wa go etela batho ka go lebanya magaeng a bona. Lega go le bjalo, ka nako e swanetšego seyalemoya se ile sa bapala karolo ya sona e kgolo ya go gaša ‘molaetša o kaonekaone woo o kilego wa kwewa.’—Go tšwa bobolokelong bja rena kua Canada.
^ ser. 4 E le gore ba nee bohlatse seyalemoyeng, bana babo rena ba kua Canada ba be ba lefelela diteišene tše dingwe tša radio gore ba kgone go phatlalatša molaetša wa Beibele.


text:
Kgaolo 111: Mošemane yo a Ilego a ya ka Boroko
JOO! Go direga’ng mo? Na mošemane yo a rapaletšego mo fase o gobetše kudu? Bona! Yo mongwe wa banna bao ba tšwago ka ntlong ke Paulo. Na Timotheo le yena o a mmona? Na mošemane yo o wele ka lefasetere?
Ee, go bjalo. Paulo o be a nea barutiwa ba mo Teroa polelo. O be a tseba gore o tlo tšea nako e telele a sa ba bone ka gobane letšatšing le le latelago o be a swanetše go tloga ka sekepe. Ka gona o ile a nea polelo ya gagwe go fihla bošegogare.
Bjale mošemane yo yo a bitšwago Oitiko o be a dutše lefasetereng ke moka a ya ka boroko. Ge a dutše moo, a tšwa ka lefasetere a wela fase go tšwa lebatong la boraro! Ka gona, o ka kgona go bona lebaka leo ka lona batho ba ba bonagalago ba tshwenyegile ka tsela ye. Eitše ge banna ba ba mo kuka, ba hwetša go diregile sona seo ba bego ba se nagana. O be a hwile!
Ge Paulo a bona gore mošemane yo o hwile, a robala godimo ga gagwe gomme a mo gokarela. Ke moka a re: ‘Le se ke la tshwenyega. O boetše o a phela!’ Go be go le bjalo! Go be go diregile mohlolo! Paulo o be a mo tsošitše! Batho ba ile ba thaba kudu.
Ka moka ga bona ba boela lebatong la ka godimo gomme ba ja. Paulo yena a tšwela pele a bolela go fihlela go esa. Eupša o ka kgodišega gore Oitiko ga se a ka a hlwa a sa robala! Ke moka Paulo, Timotheo le batho bao ba bego ba sepela le bona ba namela sekepe. Na o a tseba gore ba ile ba ya kae?
Paulo o be a feleletša leeto la gagwe la boraro la go bolela ditaba tše dibotse gomme a le tseleng ya go ya gae. Ge a le leetong le, a dula motseng wa Efeso nywaga e meraro. Ka gona leeto le e bile le letelele go feta leeto la gagwe la bobedi.
Ka morago ga gore sekepe seo se tloge Teroa, se ile sa ema Mileto ka nakwana. Ka ge Efeso e be e se kgole le moo, Paulo o ile a bitša bagolo ba phuthego ya moo gore ba tle Mileto e le gore a tle a bolele le bona la mafelelo. Ka morago ga moo, ge e be e le nako ya gore sekepe seo se tloge, ba nyama kudu ge ba bona Paulo a sepela!
Mafelelong sekepe seo sa fihla Kesarea. Ge Paulo a be a sa amogetšwe ntlong ya morutiwa Filipi, moporofeta Agabuse o ile a tla a mo lemoša ka selo se itšego. A bolela gore Paulo o tla golegwa ge a fihla Jerusalema. Se ke sona seo se ilego sa direga. Ka morago ga gore Paulo a be kgolegong Kesarea ka nywaga e mebedi, o ile a romelwa Roma gore a yo sekišwa pele ga Kesara mmuši wa Roma. Anke re bone seo se ilego sa direga leetong la go ya Roma.
Ditiro dikgaolo 19 go ya go 26.
Dipotšišo
- Mošemane yo a rapaletšego fase mo seswantšhong ke mang, gomme o be a diragaletšwe ke eng?
- Paulo o ile a dira’ng ge a be a bona gore mošemane yo o hwile?
- Paulo, Timotheo le bao ba bego ba sepela le bona ba be ba eya kae, gona go ile gwa direga’ng ge ba be ba eme Mileto?
- Moporofeta Agabuse o ile a lemoša Paulo ka eng, gomme na seo moporofeta yo a bego a se boletše se ile sa direga?
Dipotšišo tša tlaleletšo
- Bala Ditiro 20:7-38.
Go ya ka mantšu a Paulo ao a begilwego go Ditiro 20:26, 27, re ka dula bjang re “hlwekile mading a batho bohle”? (Hesek. 33:8; Dit. 18:6, 7)
Ke ka baka la’ng bagolo ba swanetše go “[swarelela] ka go tia lentšung le le botegago” ge ba ruta? (Dit. 20:17, 29, 30; Tito 1:7-9; 2 Tim. 1:13)
- Bala Ditiro 26:24-32.
Paulo o ile a diriša bjang go ba ga gagwe modudi wa Roma gore a phethe modiro wa go bolela ditaba tše dibotse woo a bego a o neilwe ke Jesu? (Dit. 9:15; 16:37, 38; 25:11, 12; 26:32; Luka 21:12, 13)


text:
Kotsi ya go se Kwešiše Beibele Gabotse
Ngwanenyana yo monyenyane o bone muši o rotogela godimo go tšwa ditšhimeleng goba diphaepheng tša go ntšha muši tša feketori gomme o ipopa bjalo ka maru. O ile a phetha ka gore feketori yeo ke ya go dira maru. Go se kwešiše ga ngwana ka tsela yeo go ka segiša. Lega go le bjalo, go se kwešiše dilo go ka kgoma maphelo a rena kudu. Ka mohlala, go se bale ditaelo gabotse lepotlelong la sehlare go ka ba le mafelelo a go se kgahliše.
Go se kwešiše dithuto tša Beibele go ka ba kotsi le go feta. Ka mohlala, batho ba bangwe ba ile ba se kwešiše dithuto tša Jesu. (Johane 6:48-68) Go e na le gore ba ithute mo gontši, ba ile ba gana dilo ka moka tšeo Jesu a bego a di ruta. Ruri ba ile ba lahlegelwa kudu!
Na o bala Beibele gore e go hlahle? Ge e ba go le bjalo, o dira gabotse kudu. Lega go le bjalo, na go ka ba kotsi go se kwešiše seo o se balago? Seo se diragalela batho ba bantši. Ela hloko dilo tše tharo tšeo gantši batho ba sa di kwešišego.
Batho ba bangwe ga ba kwešiše taelo ya Beibele ya gore re ‘boife Modimo wa therešo.’ Ba nagana gore ba swanetše go boifa Modimo ka tsela e feteletšego. (Mmoledi 12:13) Eupša Modimo ga a nyake gore bao ba mo rapelago ba ikwe ka tsela yeo ka yena. O re: “O se ke wa boifa gobane ke na le wena. O se ke wa lealea gobane ke Modimo wa gago. Ke tla go matlafatša. Ruri ke tla go thuša.” (Jesaya 41:10) Go boifa Modimo go bolela go mo hlompha ka mo go tseneletšego.
Batho ba bangwe ba kwela thoko mantšu a ao a buduletšwego a rego: “Selo se sengwe le se sengwe se na le nako ya sona e beilwego, . . . go na le nako ya go tswalwa le nako ya go hwa.” Ba phetha ka gore Modimo o beetše motho yo mongwe le yo mongwe nako yeo a tlago go hwa ka yona. (Mmoledi 3:1, 2) Lega go le bjalo, ditemana tšeo ge e le gabotse di bolela ka modikologo wa bophelo le go bolela gore lehu ke selo seo se re welago ka moka. Lentšu la Modimo gape le re ruta gore botelele bja maphelo a rena bo ka kgongwa ke diphetho tša rena. Ka mohlala, re bala gore: “Go boifa Jehofa go tla atišetša motho matšatši.” (Diema 10:27; Psalme 90:10; Jesaya 55:3) Bjang? Ka mohlala, go hlompha Lentšu la Modimo go tla re tutuetša gore re pheme mekgwa e sa kgahlišego e bjalo ka botagwa le boitshwaro bjo bo gobogilego.—1 Bakorinthe 6:9, 10.
Ba bangwe ba tšea Beibele ka tsela ya kgonthe ge e bolela gore magodimo le lefase “di boloketšwe mollo,” gomme ba phetha ka gore Modimo o tlo fediša polanete ye. (2 Petro 3:7) Eupša Modimo o holofetša gore a ka se dumelele lefase la kgonthe le fedišwa. Modimo “o theile lefase godimo ga metheo ya lona; le ka se tsoge le thekesetše go iša mehleng ya neng le neng, le ka mo go sa felego.” (Psalme 104:5; Jesaya 45:18) Go tla fedišwa tshepedišo ye e kgopo ya dilo, bjalo ka ge eka e fedišwa ka mollo, e sego polanete ya kgonthe. Lentšu magodimo, ge go bolelwa ka lona ka go lebanya, le ka šupa leratadima, legohle leo le tletšego dinaledi, goba bodulo bja Modimo. Ga go le setee sa dilo tše seo se tlago go fedišwa.
KE KA BAKA LA ENG KA DINAKO TŠE DINGWE BEIBELE E SA KWEŠIŠWE?
Ka ge o ka iponela mehlaleng yeo go boletšwego ka yona, batho gantši ga ba kwešiše ditemana tšeo ba di balago ka Beibeleng. Eupša ke ka baka la’ng Modimo a ka dumelela seo gore se direge? Ba bangwe ba ka nea lebaka la gore: ‘Ge e ba Modimo e le yo bohlale kudu e bile a tseba dilo ka moka, nkabe a ile a re nea puku yeo e ngwadilwego ka tsela e kwagalago yeo e bego e tla kwešišwa gabonolo ke batho bohle. Ke ka baka la’ng a sa dira bjalo?’ Ela hloko mabaka a mararo ao ka ona gantši Beibele e sa kwešišwego.
Beibele e hlametšwe gore e kwešišwe ke batho bao ba ikokobeditšego le bao ba ikemišeditšego go ithuta. Jesu o boditše Tatagwe gore: “Ke go tumiša phatlalatša wena Tate, Morena wa legodimo le lefase, gobane o utetše ba bohlale le ba tlhaologanyo dilo tše ka kelohloko gomme wa di utollela bana.” (Luka 10:21) Beibele e ngwadilwe ka tsela yeo molaetša wa yona o kwešišwago feela ke bao ba nago le maikemišetšo a mabotse. Batho bao ba ikgogomošago
—e lego mokgwa o tlwaelegilego wa “ba bohlale le ba tlhaologanyo”— ba na le go se kwešiše Beibele. Eupša batho bao ba balago Beibele ka moya wa go swana le wa “bana” —bao ba ikokobeditšego le ba ikemišeditšego go ithuta— ba putswa ka gore ba kwešiše molaetša wa Modimo gakaone. Ruri Modimo o hlamile Beibele ka bokgoni!
Beibele e ngwaletšwe batho bao ba tlogago ba nyaka gore Modimo a ba thuše go e kwešiša. Jesu o bontšhitše gore batho ba be ba tla nyaka thušo ya gore ba kwešiše ka botlalo seo a ba rutago sona. Ba be ba tla hwetša thušo yeo bjang? Jesu o hlalositše gore: “Mothuši, e lego moya o mokgethwa woo Tate a tlago go o roma ka leina la ka, o tla le ruta tšohle.” (Johane 14:26) Ka gona, Modimo o nea moya wa gagwe o mokgethwa, e lego matla a gagwe a šomago, gore o thuše batho go kwešiša seo ba se balago ka Beibeleng. Lega go le bjalo, Modimo ga a nee moya wa gagwe go bao ba sa ithekgego ka yena. Ka gona, gantši ba bonagala ba thatafalelwa ke go kwešiša Beibele. Le gona moya o mokgethwa o tutuetša Bakriste bao ba nago le tsebo gore ba thuše bao ba nyakago go kwešiša Beibele kutšwanyana.
—Ditiro 8:26-35.
Batho ba ka kwešiša ditemana tše dingwe tša Beibele feela ka nako e swanetšego historing. Ka mohlala, moporofeta Daniele o ile a botšwa gore a ngwale molaetša wa nakong e tlago. Morongwa o ile a mmotša gore: “Daniele, tswalelela mantšu a, o tiiše puku ye ka seka go fihlela mehleng ya bofelo.” Go theoša le mengwaga e makgolo, batho ba bantši ba ile ba bala puku ya Beibele ya Daniele eupša ba sa e kwešiše. Ge e le gabotse, gaešita le Daniele ka boyena o be a sa kwešiše tše dingwe tša dilo tšeo a di ngwadilego. Ka boikokobetšo o ile a dumela gore: “Ge e le nna ka kwa eupša ka se kwešiše.” Mafelelong, nakong e itšego historing yeo e beilwego ke Modimo, batho ba be ba tla kwešiša gabotse boporofeta bja Modimo bjo bo ngwadilwego ke Daniele. Morongwa o hlalositše gore: “Sepela Daniele, ka gobane mantšu a a tswaleletšwe gomme a tiišwa ka seka go fihla mehleng ya bofelo.” Ke bomang bao ba tlago go kwešiša molaetša wa Modimo? Beibele e re: “Ga go le o tee wa bona [ba kgopo] yo a tlago go kwešiša; eupša bao ba nago le temogo ba tla kwešiša.” (Daniele 12:4, 8-10) Ka gona, Modimo ga a utolle seo se bolelwago ke ditemana tše itšego tša Beibele go fihlela ge go fihla nako ya maleba.
Na go na le dinako tšeo ka tšona Dihlatse tša Jehofa di kilego tša se kwešiše ditaba tše itšego tša Beibele gabotse? Ee. Eupša ge go fihla nako ya gore Modimo a dire gore dilo di kwagale gabotse, Dihlatse di ile tša fetoša kwešišo ya tšona gateetee. Di dumela gore ka go dira bjalo di ekiša baapostola ba Kriste, bao ka boikokobetšo ba bego ba fetoša kgopolo ya bona nako le nako ge Jesu a be a ba phošolla.
Go inaganela ga ngwanenyana yo monyenyane mabapi le gore maru a tšwa kae e ka no ba e le go se kwešiše dilo gabotse. Lega go le bjalo, seo Beibele e se rutago ke sa bohlokwa kudu go wena. Molaetša wa Beibele o bohlokwa kudu, moo e lego gore motho a ka se kgone go o kwešiša ka go ipalela ka boyena. Ka gona, tsoma thušo ya go kwešiša seo o se balago. Tsoma batho bao ba ithutago Beibele ka moya wa boikokobetšo, bao ba thušwago ke moya o mokgethwa wa Modimo gore ba kwešiše Beibele, e bile ba kgodišegile gore re phela nakong yeo go yona Modimo a nyakago gore re kwešiše Beibele go feta le ge e le neng peleng. O se ke wa dikadika go boledišana le Dihlatse tša Jehofa goba go bala nyakišišo ya tšona yeo e dirilwego ka kelohloko Wepesaeteng ya jw.org/nso. Beibele e holofetša gore: ‘Ge o ka goeletša kwešišo, o tla ba le tsebo ka ga Modimo.’
Ithute ka mo go oketšegilego
Na Beibele e a Ikganetša?
Hlahloba ditemana tša Beibele tšeo di bonagalago di ganetšana ke moka o diriše mekgwa e holago gore o kgone go kwešiša taba gabotse.


text:
Ntwa ya Haramagedone ke Eng?
Karabo ya Beibele
Ntwa ya Haramagedone ke ntwa ya makgaolakgang magareng ga mebušo ya batho le Modimo. Le gona bjale, mebušo ye le bathekgi ba yona ba ganetša Modimo ka go gana go ikokobeletša pušo ya gagwe. (Psalme 2:2) Ntwa ya Haramagedone e tla fediša mebušo ya batho.—Daniele 2:44.
Lentšu “Haramagedone” le tšwelela gatee feela ka Beibeleng go Kutollo 16:16. Ge Kutollo e bolela ka tsela ya boporofeta, e bontšha gore “dikgoši tša lefase ka moka” di tla kgobokeletšwa “lefelong le le bitšwago Haramagedone ka Seheberu,” gomme tša di rapela “ntweng ya letšatši le legolo la Modimo Ramatlaohle.”—Kutollo 16:14.
Ke bomang bao ba tlago go lwa ntweng ya Haramagedone? Jesu Kriste o tla etelela pele madira a legodimong gore a fenye manaba a Modimo. (Kutollo 19:11-16, 19-21) Manaba ao a tla akaretša bao ba ganetšago bolaodi bja Modimo le bao ba mo nyatšago.—Hesekiele 39:7.
Na Haramagedone e tla lwelwa ka Bohlabela bja Magareng ka kgonthe? Aowa. Go e na le gore e lekanyetšwe feela lefelong le tee, ntwa ya Haramagedone e tla ba ya lefase ka moka.—Jeremia 25:32-34; Hesekiele 39:17-20.
Lentšu Haramagedone (ka Seheberu ke Har Meghiddohn′) le bolela “Thaba ya Megido.” Megido ke motse woo o bego o le nageng ya Isiraele ya bogologolo. Histori e re botša ka dintwa tša makgaolakgang tšeo di bego di lwelwa lefelong leo tšeo di bego di akaretša dintwa tše dingwe tšeo di begilwego ka Beibeleng. (Baahlodi 5:19, 20; 2 Dikgoši 9:27; 23:29) Lega go le bjalo, Haramagedone ga se lefelo la kgonthe leo le lego kgauswi le Megido ya bogologolo. Moo Megido ga go na thaba e kgolo, gaešita le batho bao ba tlago go lwa le Modimo ba ka se lekane Moeding wa Jeseriele woo o kgomaganego le motse woo. Go e na le moo, Haramagedone ke boemo bja lefase ka bophara bjoo go bjona ditšhaba di tlago go kgobokana bakeng sa go lwa le pušo ya Modimo.
Maemo a tla ba bjang ntweng ya Haramagedone? Gaešita le ge re sa tsebe kamoo Modimo a tlago go diriša matla a gagwe, o tla diriša dilo tše bjalo ka tšeo a di dirišitšego mehleng ya bogologolo, tšeo di akaretšago sefako, tšhišinyego ya lefase, dipula tša matlorotloro, mollo le tshebela, magadima le bolwetši. (Jobo 38:22, 23; Hesekiele 38:19, 22; Habakuku 3:10, 11; Sakaria 14:12) A le kgakanegong, a mangwe a manaba a Modimo a tla bolayana le gona mafelelong a tla lemoga gore ke Modimo yoo a lwago le ona.—Hesekiele 38:21, 23; Sakaria 14:13.
Na Haramagedone e tla ba bofelo bja lefase? E ka se fediše polanete ya rena ka ge lefase e le legae la batho la ka mo go sa felego. (Psalme 37:29; 96:10; Mmoledi 1:4) Go e na le gore Haramagedone e fediše batho, ge e le gabotse e tla ba phološa, ka gobane “lešaba le legolo” la bahlanka ba Modimo le tla phologa.—Kutollo 7:9, 14; Psalme 37:34.
Ka dinako tše dingwe lentšu “lefase” ka Beibeleng le bolela lekoko la batho ba babe bao ba ganetšago Modimo. (1 Johane 2:15-17) Ka kgopolo ye, Haramagedone e tla tliša “bofelo bja lefase.”—Mateo 24:3, PK.
Haramagedone e tla direga neng? Ge Jesu a bolela ka “masetlapelo a magolo” ao a tlago go fela ka ntwa ya Haramagedone, o itše: “Ge e le mabapi le letšatši leo le iri, ga go na yo a tsebago, gaešita le barongwa ba magodimo le ge e le Morwa ga ba tsebe, eupša ke Tate feela yo a tsebago.” (Mateo 24:21, 36) Lega go le bjalo, Beibele e bontšha gore Haramagedone e tla direga nakong ya go ba gona ga Jesu mo go sa bonagalego, yeo e thomilego ka 1914.—Mateo 24:37-39.
Ithute ka mo go oketšegilego
Letšatši la Kahlolo—Ke Eng?
Ithute kamoo Letšatši la Kahlolo le tlago go tlišetša batho ba botegago ditšhegofatšo.
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.


text:
January 4-10
2 DIKORONIKA 29-32
Kopelo 114 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Borapedi bja Therešo bo Nyaka gore Motho a Šome ka Thata”: (10 mets.)
2Kr 29:10-17—Hesekia o ile a ikemišetša go tsošološa borapedi bja therešo
2Kr 30:5, 6, 10-12—Hesekia o laletša baloki ka moka gore ba bokane bakeng sa borapedi
2Kr 32:25, 26—Hesekia o phošolla boikgodišo bja gagwe ka boikokobetšo (w05 10/15 25 ¶20)
-
Go Epa Matlotlo a Moya: (8 mets.)
2Kr 29:11—Hesekia o ile a bea bjang mohlala o mobotse tabeng ya go etiša dilo tša bohlokwa pele? (w13 11/15 17 ¶6-7)
2Kr 32:7, 8—Ke mogato ofe wa bohlokwa kudu wo re ka o gatago bakeng sa go itokišeletša mathata a nakong e tlago? (w13 11/15 20 ¶17)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: 2Kr 31:1-10 (4 mets. goba ka tlase ga moo)
DIRA SOHLE BODIREDING
Lokišetša Thero ya Mohlala ya Kgwedi ye: (15 mets.) Poledišano. Bapala bidio ya pele ya thero ya mohlala ya Morokami, ke moka le boledišane ka dintlha tša bohlokwa. Gatelela kamoo mogoeledi a ilego a thea motheo wa go dira leeto la go boela. Dira se se swanago ka thero ya mohlala ya bobedi ya Morokami le ka poroutšha ya Ditaba tše Dibotse. Bolela ka sehlogo se se rego, “Kamoo o ka Swarago Thuto o Diriša Poroutšha ya Ditaba tše Dibotse.” Kgothaletša bagoeledi go itlhamela dithero tša bona tša mohlala.
BOPHELO BJA BOKRISTE
Kopelo 127
“Tokelo ya Rena ya go Aga le go Hlokomela Mafelo a Borapedi”: (15 mets.) Poledišano. Kgopela bao ba ilego ba tšea karolo go agweng ga Diholo tša Mmušo go hlalosa lethabo leo ba bilego le lona. Boledišana ka boripana le ngwanabo rena yo a dirago dithulaganyo tša go hlwekiša le go hlokomelwa ga Holo ya Mmušo phuthegong ya lefelong la gabo lena.
Thuto ya Beibele ya Phuthego: ia kgao. 6 ¶1-14 (30 mets.)
Ka Morago ga Kakaretšo ya Seboka Bolela ka Seo re Tlago go Ithuta Sona Bekeng e Latelago (3 mets.)
Kopelo 142 le Thapelo
Kgopotšo: Hle bapala mmino gatee, ke moka phuthego e swanetše go opela kopelo e mpsha.